Dua lelaki ditahan jual nombor ekor haram

ROBAN: Dua lelaki warga tempatan diberkas polis kerana menjalankan kegiatan menjual nombor ekor haram dalam Ops Dadu yang dijalankan di Pasar Roban semalam.

Ketua Polis Daerah Saratok, Deputi Superintenden Mordani Tanin berkata, dalam tangkapan kes pertama sekitar 2.30 petang, pegawai dan anggota dari Ibu Pejabat Polis Daerah (IPD) Saratok serta Balai Polis Roban membuat serbuan di sebuah kedai  Roban New Bazaar (kedai Snooker).

“Suspek lelaki yang berusia 21 tahun ditangkap kerana disyaki menjalankan kegiatan judi penjualan nombor ekor haram.

“Seunit telefon bimbit jenama Samsung, enam keping kertas yang bertulis angka 4D haram dan tiga batang pensel turut dirampas,” katanya sambil memberitahu suspek ditangkap dan dibawa ke IPD Saratok berserta rampasan untuk siasatan lanjut.

“Dalam serbuan kedua sekitar 3.30 petang, polis membuat serbuan di sebuah kedai makan di Roban Bazaar, Jalan Feeder.

“Suspek yang berusia 47 tahun itu disyaki menjalankan kegiatan judi penjualan nombor ekor haram di pekan itu turut diberkas polis.

“Polis merampas seunit telefon bimbit jenama Nokia, seunit mesin pencetak, dua gulung kertas pencetak dan tiga keping kertas yang bertulis angka 4D haram,” ujarnya dan suspek turut ditangkap serta dibawa ke IPD Saratok berserta rampasan untuk siasatan lanjut.

“Kedua-dua suspek ditahan dalam lokap dan akan dipohon tahanan reman pada hari ini (semalam),” tegasnya.

Tegas Mordani, kes tersebut disiasat di bawah Seksyen 4(A)(a) Akta Rumah Judi Terbuka (ARJT) 1953.

See author's posts


102 isi rumah nikmati bekalan elektrik 24 jam

SEBAUH: Seramai 102 isi rumah dari empat buah rumah panjang di daerah ini kini mendapat manfaat dengan menikmati bekalan elektrik 24 jam daripada Projek SARES.

Menteri Utiliti Sarawak, Dato’ Sri Dr. Stephen Rundi Utom berkata, pelaksanaan projek Skim Pembekalan Elektrik Alternatif Luar Bandar Sarawak (SARES) itu adalah platform terbaik dalam membantu penduduk luar bandar yang tinggal di luar talian grid elektrik menikmati kemudahan bekalan elektrik 24 jam.

“Empat buah rumah panjang yang mempunyai 102 isi rumah yang menerima manfaat daripada projek SARES bernilai RM4.85 juta itu,” katanya.

Beliau berkata demikian pada majlis Penyerahan Hakmilik SARES Sebauh Fasa 4 dan Perasmian Program Merdeka@Komuniti Peringkat Dewan Undangan Negeri N69 Kemena di Rh. Patrick Andin Anak Uli, Sg Serakit, Sebauh, semalam.

Rumah panjang terbabit ialah Rh Lawai Chukai, Sungai Sujan, Rh Nompang, Sungai Sujan, Rh Palos dan Rh Elwin Ugan.

Rundi yang juga Ahli Dewan Undangan Negeri (ADUN) Kemena memaklumkan program Merdeka@Komuniti Peringkat DUN N69 anjuran Jabatan Penerangan Malaysia Daerah Bintulu bertujuan menerapkan nilai patriostisme dan semangat cintakan negara sebagai asas dalam hidup rakyat Malaysia.

“Program ini juga memberi pemahaman kepada masyarakat bahawa pengibaran Jalur Gemilang adalah simbolik penghormatan kepada Sambutan Bulan Kemerdekaan,” katanya.

Sehubungan itu beliau berharap masyarakat juga mempunyai peluang memahami, menghayati serta menghargai perjuangan pemimpin terdahulu dalam mencapai kemerdekaan.

Dalam perkembangan sama beliau turut menyerahkan Kenyalang Goldcard kepada penerima di Kawasan Sebauh.

Hadir sama Menteri Muda Bekalan Elektrik Luar Bandar, Datuk Liwan Lagang dan Menteri Muda Bekalan Air, Datuk Dr Abdul Rahman Junaidi.

See author's posts


PTPTN umum 3.05 peratus dividen SSPN 2022

PUTRAJAYA: Perbadanan Tabung Pendidikan Tinggi Nasional (PTPTN) hari ini mengumumkan dividen Skim Simpanan Pendidikan Nasional (Simpan SSPN) bagi 2022 sebanyak 3.05 peratus.

Menteri Pengajian Tinggi Datuk Seri Mohamed Khaled Nordin pada Majlis Pengumuman Dividen Simpan SSPN 2022 dan Pelancaran Kempen Ganjaran Kesetiaan Simpan SSPN Prime 2023 di sini hari ini berkata pemberian dividen itu melibatkan anggaran peruntukan RM266.17 juta yang akan memanfaatkan kira-kira 5.73 juta pendeposit akaun Simpan SSPN.

“Dividen 3.05 peratus ini bukan sahaja lebih tinggi berbanding agihan dividen sebanyak 3 peratus pada 2021.

“Malah, merupakan kadar dividen yang kompetitif kerana lebih tinggi berbanding kadar keuntungan simpanan di akaun semasa dan simpanan tetap di sesetengah bank yang menawarkan kadar faedah keuntungan antara hanya 2.05 peratus hingga 2.75 peratus,” katanya.

Turut hadir Timbalan Menteri Pendidikan Tinggi Datuk Mohammad Yusof Apdal, Ketua Setiausaha Kementerian Pendidikan Tinggi Datuk Seri Abdul Razak Jaafar dan Ketua Eksekutif PTPTN Ahmad Dasuki Abdul Majid.

Mohamed Khaled berkata sejak diperkenalkan pada 2004, PTPTN telah mengagihkan jumlah dividen keseluruhan bernilai RM1.33 bilion.

Setakat 31 Disember tahun lepas, sebanyak 5.73 juta akaun Simpan SSPN telah dibuka, melibatkan nilai deposit sebanyak RM14.24 bilion, katanya.

Mohamed Khaled berkata tahun lepas, Simpan SSPN merekodkan nilai simpanan yang membanggakan sekalipun negara berdepan dengan persekitaran ekonomi yang tidak menentu.

“Deposit Simpan SSPN yang diterima pada tahun lepas berjumlah RM3.36 bilion iaitu 119.93 peratus lebih tinggi berbanding sasaran awal sebanyak RM2.8 bilion.

“Jumlah ini menunjukkan peningkatan sebanyak RM350.55 juta berbanding 2021 yang mencatatkan nilai simpanan sebanyak RM3.01 bilion,” katanya.

Dari segi pembukaan akaun baharu, Mohamed Khaled berkata sebanyak 491,984 akaun telah dibuka pada tahun lepas berbanding sasaran sebanyak 400,000 akaun.

“Kesemua pencapaian ini membuktikan keyakinan dan sokongan para pendeposit Simpan SSPN kekal utuh dan berterusan,” katanya.

Beliau berkata sambutan menggalakkan masyarakat ke atas Simpan SSPN bukanlah sesuatu yang mengejutkan kerana simpanan itu disokong dengan pelbagai keistimewaan dan manfaat.

“Selain menjadi satu-satunya produk simpanan yang memberikan keistimewaan pelepasan taksiran cukai pendapatan ke atas simpanan hingga RM8,000 setahun, Simpan SSPN turut dilengkapi dengan perlindungan takaful ke atas pendeposit, Geran Sepadan hingga RM10,000 untuk satu keluarga yang layak, simpanan yang dijamin kerajaan dan pelaburan patuh syariah,” katanya.

Mohamed Khaled pada majlis itu turut melancarkan Kempen Ganjaran Kesetiaan Simpan SSPN Prime 2023 pada kadar satu peratus sebagai hadiah istimewa kepada para pendeposit Simpan SSPN Prime yang membuat penabungan dalam jangka masa panjang dan sebagai ganjaran tambahan selain dividen tahunan.

Beliau berkata Ganjaran Kesetiaan itu akan dinikmati oleh pendeposit Simpan SSPN Prime yang membuat simpanan minimum RM500 dalam tempoh promosi iaitu bermula 5 April hingga 31 Julai 2023 dan layak disertai oleh pendeposit yang membuka akaun Simpan SSPN Prime pada 2004 hingga 31 Disember 2019.

“Dengan pemberian 3.05 peratus dividen dan satu peratus Ganjaran Kesetiaan, saya harap kedua-dua insentif ini akan terus memberi galakan dan meningkatkan keyakinan pendeposit Simpan SSPN,” katanya.

Sementara itu, PTPTN dalam kenyataan medianya memaklumkan agihan dividen akan dimasukkan terus ke akaun Simpan SSPN dan pendeposit boleh membuat semakan penyata simpanan masing-masing secara dalam talian melalui portal rasmi www.ptptn.gov.my atau aplikasi myPTPTN mulai esok. – Bernama

See author's posts


Kadar penggunaan elektrik naik 23 peratus

KUALA LUMPUR: Kadar penggunaan elektrik dalam sektor kediaman meningkat kira-kira 23 peratus sepanjang tempoh Perintah Kawalan Pergerakan (PKP) berbanding penurunan 33 peratus penggunaan elektrik secara keseluruhannya di Semenanjung, kata, Menteri Tenaga dan Sumber Asli, Datuk Dr. Shamsul Anuar Nasarah.

Beliau berkata, langkah kerajaan menutup semua premis perniagaan dan menghentikan aktiviti ekonomi menyebabkan berlaku penurunan penggunaan elektrik di Semenanjung serta di Sabah (30 peratus) dan Sarawak (20 peratus).

Katanya, penurunan mendadak paling ketara ialah di pusat-pusat komersial seperti kompleks perniagaan, pusat beli-belah dan hotel, antara 31 dan 47 peratus.

“Bagaimanapun, peningkatan (sektor kediaman) sekitar 23 peratus ini, mungkin bermakna orang (ramai) duduk di rumah mengikut arahan yang ditetapkan oleh pihak berkuasa,” katanya dalam satu program temu bual di TV3 baru-baru ini.

Beliau berkata, sektor yang mengalami penurunan kadar penggunaan elektrik akan mengambil masa untuk pulih terutamanya sektor industri dan sektor lain yang aktivitinya dihentikan seketika semasa tempoh PKP.

Namun demikian, katanya, terdapat sektor yang menunjukkan pemulihan yang lebih cepat antaranya sektor kesihatan, komunikasi dan makanan.

Menyedari penularan wabak Covid-19 memberi impak yang besar kepada rakyat, katanya kerajaan telah memperkenalkan beberapa pakej rangsangan ekonomi termasuk diskaun elektrik berperingkat antara dua hingga 50 peratus yang diberikan kepada 7.5 juta pengguna kediaman di Semenanjung.

Selain pengguna kediaman, katanya, pengguna sektor lain yang terjejas turut menerima manfaat daripada pemberian diskaun elektrik tersebut.

Beliau berkata, sebanyak RM569 juta daripada peruntukan Kementerian Kewangan, Kumpulan Wang Industri Elektrik (KWIE) dan TNB sendiri dibelanjakan untuk lebih 9 juta pengguna di Semenanjung untuk tujuan itu.

Shamsul berkata, sebagai langkah tambahan, kerajaan bersama TNB telah membuat keputusan bahawa tiada pemotongan elektrik sehingga 31 Julai ini, selain memperkenalkan pelan bayaran mudah untuk pengguna kediaman sehingga Disember serta tidak mengenakan surcaj lewat bayaran sehingga 30 September ini.

Mengenai pelarasan bil elektrik berikutan pengeluaran bil sebenar selepas bil anggaran diberikan sepanjang tempoh PKP, katanya kementerian dan TNB akan memberikan yang terbaik kepada rakyat serta memastikan rakyat tidak menerima caj yang tidak berpatutan.

Memberi contoh, katanya jika pengguna menerima bil berjumlah sebanyak RM73.32 untuk kegunaan 280 kilowatt jam (kWJ) elektrik pada Februari, jumlah tersebut digunakan sebagai bil anggaran untuk Mac, April dan Mei.

“Katakan bacaan sebenar pada Jun adalah 1,400 kWJ untuk tempoh empat bulan dari Mac hingga Jun, bacaan sebenar pada bulan Jun bukan dikira berdasarkan blok tarif pada bulan Jun, tetapi dibahagikan kepada empat bulan secara purata supaya rakyat tidak dikenakan caj yang tidak berpatutan,” katanya.

Beliau berkata, disebabkan pembahagian secara purata untuk tempoh empat bulan, penggunaan setiap bulan hanyalah sebanyak 350 kWJ dan bil yang perlu dibayar adalah sebanyak RM102.80 sebulan.

“Oleh itu, bil untuk empat bulan adalah sebanyak RM411.20 sahaja berbanding RM681 tanpa kaedah ini,” katanya, yang turut menasihatkan pengguna untuk merujuk laman web https://www.tnb.com.my/prihatin atau perkhidmatan pelanggan TNB.

“Kita akan membantu sebaik mungkin. Jika ada kekeliruan boleh menghubungi TNB atau melayari laman web yang disediakan,” katanya. – Bernama

See author's posts


Sokong cuti 18 Nov

KUCHING: Ketua Whip Gabungan Parti Sarawak (GPS), Dato Sri Fadillah Yusuf menyokong jika 18 November ini diisytiharkan sebagai cuti umum khas di Sarawak bagi membolehkan pengundi balik mengundi.

Bagaimanapun katanya, terpulang kepada Premier Sarawak, Datuk Patinggi Tan Sri Abang Johari Tun Openg untuk mempertimbangkan keputusan itu.

“Saya menyokong kerana ia merupakan satu kemudahan terutama untuk mereka yang perlu balik ke kawasan yang jauh untuk mengundi. Sekurang-kurangnya beri mereka cuti setengah hari untuk mereka bergerak balik ke kawasan mengundi.

“Ini bergantung kepada keputusan Premier (Abang Johari) untuk mempertimbangkan keputusan ini. Ada kesan sampingan juga kepada industri yang memberi perkhidmatan untuk rakyat,” katanya ketika ditemui pemberita selepas majlis perasmian gelanggang futsal di Dewan Serbaguna Taman Malihah di sini, hari ini.

Di Lingga semalam, Abang Johari berkata kerajaan Sarawak masih mempertimbangkan sama ada mahu mengisytiharkan 18 November ini sebagai cuti umum bagi membolehkan mengundi balik dan mengundi sehari kemudian iaitu Sabtu 19 November.

Bagaimanapun kata Pengerusi GPS itu, mengisytiharkan cuti bermakna ia perlu diwartakan dan kesannya nanti bukan sahaja boleh menaikkan kos gaji pekerja malah menyebabkan berlakunya penurunan produktiviti dalam keadaan ekonomi yang tidak menentu ketika ini.

See author's posts


Kerajaan Sarawak utamakan keperluan penduduk

SRI AMAN: Menteri Muda Kesejahteraan Komuniti, Datuk Francis Harden Hollis bersama rombongannya telah mengadakan program lawatan ke lima buah rumah panjang dalam kawasan ini.

Tujuan utama program lawatan ini diadakan adalah untuk menyerahkan cek peruntukan Projek Kecil Luar Bandar (MRP) kepada sembilan JKKK dan tiga biro wanita dari rumah panjang itu yang mencatat nilai keseluruhan sebanyak RM43,000.

Lima rumah panjang yang menerima cek berkenaan adalah Rumah Grain dari San Munggor, Rumah Chau, San Ugol Asal, Rumah Intai, San Ugol Atas, Rumah Story, Entawa Wong Padong dan Rumah Ringgit Bayang, Ibol.

Selain itu beliau bersama rombongannya juga turut memantau projek-projek pembangunan yang sedang dilaksana di sekitar penempatan rumah panjang itu di bawah Program Transformasi Luar Bandar (RTP) bagi Dewan Undangan Negeri (DUN) Simanggang.

“Kerajaan Sarawak amat menitik beratkan kehendak penduduk terhadap rangkaian jalan raya, bekalan elektrik 24 jam, bekalan air bersih dan jambatan di kawasan penempatan mereka.

“Atas sebab itulah projek-projek tersebut sedang giat dilaksanakan di kawasan luar bandar dalam DUN Simanggang agar penduduk dapat menikmati kesenangan hidup seperti penduduk di kawasan bandar kelak,” kata beliau.

Harden yang juga ADUN Simanggang berharap agar penduduk terus kekal setia terhadap Gabungan Parti Sarawak bagi merealisasikan wawasan Sarawak Maju menjelang tahun 2030 nanti.

“Wawasan ini boleh dicapai selagi semua penduduk termasuk di DUN Simanggang terus memberi kepercayaan terhadap GPS untuk meneraju Kerajaan Sarawak dalam tempoh 10 tahun ini,” kata beliau.

Hadir sama ialah Timbalan Pengerusi Majlis Daerah Sri Aman, Kaunselor Andar Suntai, Kaunselor Daniel Sawing, Kaunselor Gerunsen Nyelang, Kapitan Ling Siew Hung, Tuai Rumah Mingging Sigan, Tuai Rumah Lina Busang dan Tuai Rumah Rose Emma Stanley Gate.

Oleh Valentine Ngumbang

See author's posts


Projek ‘waterfront’ Saratok dinaik taraf

SARATOK: Pembinaan projek tebingan sungai (Waterfront) di Saratok bakal dinaik taraf dan dibina dalam masa terdekat.

Premier Sarawak, Datuk Patinggi Abang Johari Tun Openg berkata Skim Pembesaran Kampung (SPK) di daerah ini juga akan diteruskan demi manfaat rakyat Saratok.

“Oleh itu, saya meminta kepada rakyat untuk bersabar dalam pelaksanakan pembangunan tersebut kerana banyak proses yang mesti dilakukan dan melibatkan beberapa agensi lain, perancangan teliti dan dijangka mengambil masa beberapa tahun.

“Saya juga akan meneruskan usahandalam membangunkan kawasan Krian dan Kabong, selain Kalaka yang berada di bawah Parlimen Saratok seperti pemasangan elektrik dan bekalan air bersih,”katanya.

Beliau berkata demikian ketika berucap dalam majlis Perasmian Program Sarawakku Sayang di pentas utama Sri Kalaka di sini, hari ini.

Terdahulu, Ahli Dewan Undangan Negeri (ADUN) Kalaka, Mohamad Duri menyuarakan beberapa pembangunan perlu dilaksanakan untuk kesejahteraan rakyat di kawasan itu seperti pembinaan tebingan sungai Saratok, naik taraf jalan dan jeti.

Dalam pada itu, Abang Johari turut menyampaikan bantuan Ihsan Kematian, bantuan Ibu Bersalin, bantuan Mikro Ketua Isi Rumah Wanita Sarawak (KIRWaS) dan bantuan rumah ibadat (UNIFOR).

Oleh AZREEN KERIA

See author's posts


Selesaikan konflik Palestin, Israel

AMMAN: Raja Jordan, Raja Abdullah II semalam berkata penyelesaian dua negara adalah satu-satunya cara untuk mengakhiri konflik antara Palestin dan Israel.

“Konflik Palestin-Israel adalah satu-satunya konflik yang dimulakan dengan penubuhan Pertubuhan Bangsa-Bangsa Bersatu (PBB) dan masih berlanjutan hingga ke hari ini,” Agensi Anadolu (AA) memetik ucapan Abdullah ketika berucap pada sesi Perhimpunan Agung PBB ke-75.

“Satu-satunya jalan menuju perdamaian yang adil dan kekal adalah dengan menubuhkan negara Palestin yang berdaulat dan bebas berdasarkan sempadan 4 Jun 1967 dengan Baitulmaqdis Timur sebagai ibu negara serta hidup dalam keamanan dan kedamaian di samping Israel,” katanya.

Raja Abdullah juga menyatakan pengakhiran konflik tidak akan berlaku tanpa mengekalkan Baitulmaqdis sebagai bandar keamanan bagi seluruh umat manusia.

Mesyuarat Perhimpunan Agung PBB ke-75 bermula 15 September dan dijadualkan berakhir pada 29 September.

Wartawan Amerika Syarikat (AS) Andre Vltchek pada Selasa ditemukan maut dalam kereta sewa sejurus tiba di Istanbul, Turki, lapor Agensi Anadolu, memetik sumber keselamatan.

Andre Vltchek didapati tidak sedarkan diri oleh isterinya Rossie Indira Vltchek  ketika dalam perjalanan ke sebuah hotel di daerah Karakoy.

Menurut sumber, Indira Vltchek menghubungi petugas perubatan yang kemudian mengesahkan suaminya sudah meninggal dunia.

Pihak berkuasa Istanbul membuka siasatan bagi mengenal pasti punca kematian.

Vltchek, wartawan AS kelahiran Soviet pernah membuat liputan di beberapa zon perang dan konflik termasuk di Iraq, Peru, Sri Lanka, Bosnia, Rwanda, Syria, Congo dan Timur Leste.-AFP

See author's posts


Sikap rakyat penentu kejayaan pematuhan PKP

KUALA
LUMPUR: Sejak tiada lagi pendekatan berlembut atau kata-kata nasihat kepada
mereka yang masih ingkar dengan arahan Perintah Kawalan Pergerakan (PKP),
pematuhan melonjak kepada 99 peratus setakat Jumaat lepas.

Barangkali
rakyat negara ini sudah mula memahami tujuan utama kerajaan melaksanakan PKP,
iaitu untuk memutuskan rantaian Covid-19 di negara ini. Hari pertama
pelaksanaan PKP menyaksikan kadar pematuhannya sekadar 62 peratus.

Kerajaan
mahukan pematuhan 100 peratus. Lantaran itu, PKP yang memasuki fasa kedua hari
ke-18 pastinya akan menumpukan kepada usaha menumpaskan baki rakyat yang masih
degil dan tidak ambil kisah akan penularan wabak Covid-19.

Ia
cukup untuk melambangkan ketegasan kerajaan dalam menangani krisis Covid-19
kerana jika lebih lama tempoh PKP ini dilaksanakan, ia bukan sahaja akan
menjejaskan ekonomi negara tetapi juga kehidupan rakyat itu sendiri.

Walaupun
tiada peningkatan mendadak kes jangkitan Covid-19 direkodkan namun ia bukan
lesen untuk kita berpesta mengingkarinya dan orang ramai seharusnya terus
membantu kerajaan memerangi ‘virus jahat’ ini dengan duduk di rumah serta
keluar apabila perlu sahaja.

Semestinya
orang ramai, termasuk peniaga, mengharapkan agar bazar Ramadan diteruskan
seperti tahun-tahun lepas namun disebabkan Covid-19, sebarang aktiviti yang
menyaksikan ramai orang berkumpul tidak sesuai diadakan.

Memetik
kenyataan Ketua Pengarah Kesihatan Datuk Dr Noor Hisham Abdullah, perhimpunan
ramai seperti bazar Ramadan perlu dielak walaupun tempoh PKP tamat. Malah
katanya, norma dan amalan kehidupan rakyat Malaysia juga perlu berubah dalam
suatu tempoh tertentu.

“Contohnya
tidak bersalam, membasuh tangan dan ada jarakan sosial sekurang-kurangnya satu
meter, perhimpunan contohnya enam bulan hingga setahun kita akan lihat tak
galakkan langsung perhimpunan ramai,” katanya.

Setakat
ini, enam negeri telah mengambil keputusan membatalkan penganjuran bazar
Ramadan yang dimulakan kerajaan Negeri Sembilan (26 Mac) diikuti Terengganu (30
Mac), Kedah dan Selangor (masing-masing 1 April), Johor (2 April) serta Pulau
Pinang (3 April).

Selebihnya
belum mengeluarkan kenyataan rasmi berhubung perkara itu.

Mungkin
sudah tiba masanya peniaga memikirkan idea pelaksanaan e-Bazar yang kreatif dan
inovatif seperti makanan bazar Ramadan boleh dihantar ke rumah. Ini kerana
perkhidmatan penghantaran makanan ke rumah semasa fasa pertama PKP mencatat
peningkatan sebanyak 70 peratus.

Selain
itu, krisis Covid-19 yang nampaknya belum berkesudahan mendorong penyedia
perkhidmatan penjagaan kesihatan ataupun pihak tertentu memanfaatkan teknologi
baharu bagi menangani penularan wabak tersebut.

Sekumpulan
pakar robotik Universiti Putra Malaysia (UPM) membangunkan lima unit robot bagi
membantu petugas barisan hadapan menjalankan proses nyah kuman Covid-19 dan
dijangka dapat digunakan tidak lama lagi.

Ketika
ini, teknologi robotik sewajarnya diperluaskan kerana ia secara tidak langsung
mampu mengurangkan risiko jangkitan silang dan meningkatkan kecekapan.

Jika
Malaysia ingin dikenali dunia, kita perlu seiring mengejar teknologi kerana
hospital di bandar Wuhan, China iaitu lokasi bermulanya wabak itu, telah pun
menggunakan robot yang dilengkapi teknologi 5G untuk membimbing pesakit dan
menyahjangkit kawasan kuarantin.

Hospital di Thailand turut menggunakan ‘robot
ninja’ untuk menyukat suhu badan dan melindungi petugas kesihatan barisan
hadapannya. – BERNAMA

See author's posts


GPS tampil dengan muka baharu calon wanita

SHAHRUL QAIZAT

KUCHING: Gabungan Parti Sarawak (GPS) kemungkinan menambah calon baharu dalam kalangan wanita untuk bertanding pada Pilihan Raya Umum ke-15 (PRU-15) kali ini.

Ketua Wanita GPS, Dato Sri Fatimah Abdullah berkata, biarlah nama calon itu diketahui pada hari penamaan calon nanti.

“Yang patah tumbuh, yang hilang berganti sekiranya tidak ada kita semai yang baharu,” katanya berkias mengenai calon wanita muka baharu.

Fatimah yang juga Menteri Pembangunan Wanita, Kanak-Kanak dan Kesejahteraan Komuniti berkata demikian selepas majlis penyerahan simbolik inisiatif kerajaan negeri melalui Kementerian Kebajikan, Wanita dan Keluarga (KKWPK) dan bantuan bulanan Jabatan Kebajikan Masyarakat Sarawak(JKMS) di sini, hari ini.

Katanya, setiap bakal calon akan melalui tapisan bagi memastikan calon yang bertanding nanti bersih dan berintegriti.

“Tapisan akan dilakukan oleh Suruhanjaya Pencegahan Rasuah Malaysia (SPRM), Polis Diraja Malaysia(PDRM) dan Jabatan Insolvensi.

“Selain itu, calon yang akan bertanding nanti mestilah calon yang berpotensi untuk menang dan ini bergantung kepada banyak faktor seperti penerimaan rakyat terhadap parti GPS kerana kita bertanding atas tiket GPS,”katanya.

Fatimah berkata, bagi memenangi PRU-15 ini dengan bergaya, perpaduan sangat penting.

“Kita bertanding kerana mahukan kemenangan, oleh itu perpaduan adalah unsur yang sangat penting. Contohnya, tidak kiralah calon itu daripada Parti Pesaka Bumiputera Bersatu(PBB) atau Parti Rakyat Sarawak (PRS) yang penting mereka bertanding atas tiket GPS.

“Dengan itu sebagai parti yang bergabung dibawah GPS, kita mesti menangkan calon kita. Yang penting kita saling melengkapi dan bekerjasama bagi memenangkan calon kita. Buang dan tolak tepi perkara yang remeh remeh.

“Setiap parti yang bertanding di atas tiket GPS mempunyai aspirasi yang sama iaitu untuk menang,” katanya.

See author's posts


Transit gelandangan Sibu terus disantuni

SIBU: Persatuan Jualan dan Perkhidmatan Elektrik dan Elektronik Zon Tengah Sarawak membawa sinar kegembiraan kepada 15 warga penghuni Tempat Transit Gelandangan (TTG) Sibu sempena Hari Krismas.

Pengerusi persatuan, Lau Wang Mee dan pengerusi pengelola, Lau Chin Wei mengetuai kunjungan amal itu yang turut disertai sembilan ahli persatuan.

Ketibaan rombongan ahli persatuan disambut Pengerusi TTG Sibu, Kapitan Tieng Mee Ann dan Penolong Penyelia TTG Sibu, Mow Yoke Ming.

Kesemua penghuni menerima hadiah Krismas dan TTG Sibu juga menerima bantuan makanan dan barangan keperluan harian sumbangan persatuan.

Program itu turut dihadiri setiausaha dan bendahari persatuan, Ting Hing Teck dan Kaunselor Michelle Law Wan Ling.

Michelle memberitahu, program amal itu merupakan acara tahunan persatuan dan tahun ini adalah kali ketiga diadakan untuk membantu golongan yang memerlukan.

“Program pertama persatuan menyumbangkan solar LED kepada Sekolah Menengah (SMK) Citizen Middle yang terlibat dalam kejadian kebakaran, diikuti program amal bantuan makanan kepada rumah kanak-kanak dan warga emas Sibu Benevolent Society Nursing Home.

“Tahun ini kami memilih TTG Sibu dengan memberi sumbangan bantuan makanan dan keperluan harian. Kami berharap dapat memberi keceriaan dan kegembiraan kepada warga penghuni TTG Sibu menjelang Hari Krismas,” katanya.

Oleh AKUN GIMAN

Keterangan gambar

MEMBAWA SINAR KEGEMBIRAAN….Wang Mee (depan, tiga kanan) menyampaikan bantuan makanan kepada Tieng (depan, lima kiri) sambil diperhatikan oleh yang lain.

See author's posts


Konfrontasi berlanjutan hingga tamat

SELEPAS penubuhan Malaysia, konfrontasi terus menghantui sempadan-sempadan Sarawak dan termasuk di Sabah. Malahan masalah ini juga menjalar ke Semenanjung Malaysia.

Pemerintah Indonesia masih bertegas untuk mengerakkan dan meneruskan konfrontasi walaupun tinjauan misi Pertubuhan Bangsa-bangsa Bersatu mendapati rakyat Sarawak dan Sabah menerima pembentukan Malaysia. Pihak pemerintah Indonesia masih berpegang bahawa Malaysia sebagai neo-kolonalisme dan bukan kemerdekaan sebenar bagi Sarawak, Sabah dan Singapura.

Atas sebab itu pencerobohan sempadan semakin kerap berlaku di Sarawak dan Sabah yang membawa kepada pertempuran dengan pihak berkuasa Malaysia. Pihak musuh mempergiatkan serangan di sempadan Sarawak yang membawa kerosakan harta benda dan ada yang kehilangan nyawa.

Sokongan

Sokongan pemerintah Indonesia kepada konfrontasi ini ditegaskan oleh Menteri Luarnya iaitu Dr. Subandrio dalam rapat umum Pesta Setiakawan Pemuda Internasional dengan pejuang kemerdekaan Kalimantan Utara di Jakarta. Dalam rapat umum beliau menyatakan konfrontasi akan ditamatkan jikalau Sarawak (termasuk Singapura dan Sabah) telah mencapai kemerdekaan sebenarnya menurut kaca mata Indonesia. Kenyataan Dr. Subandrio menunjukkan Indonesia tidak menyokong kemerdekaan Sarawak dan beberapa wilayah yang membentuk Malaysia.

Sokongan kepada konfrontasi oleh Indonesia ditunjukkan dengan pencerobohan ruang udara Malaysia di Sarawak. Pada akhir tahun 1963 pencerobohan ruang udara Malaysia semakin ketara. Pada 8 Disember 1963 kapal terbang TU-16 Indonesia buatan Rusia dilihat terbang di ruang udara di Kuching.

Tindakan menceroboh ruang udara Sarawak ini telah berlaku lebih awal daripada itu.  Ini kerana tiga buah kapal terbang Indonesia jenis Mustang (2) dan Mitchell (1) pernah berlegar-legar di sempadan Sarawak dan Indonesia. Kejadian berlaku pada 13 November 1963 ini telah mendekati Kampung Serabak, Gumbang dan Tebedu sebelum pergi ke Biawak dan Kandai.

Pencerobohan ruang udara ini juga dilakukan oleh helikopter Indonesia. Salah satu peristiwa pencerobohan ini terjadi pada 9  Disember 1963 apabila sebuah helikopter yang berlegar di ruang udara Lubok Antu sebelum berpatah balik ke Kalimantan.

Pertempuran

Selain menceroboh ruang udara Malaysia, beberapa siri pertempuran berlaku di Sarawak. Salah satu daripada pertempuran ini berlaku pada 28 September 1963 di Long Jawi.  Kira-kira 50 pasukan dari Indonesia telah menyerang garisan keselamatan di Long Jawi.  Serangan ke atas Long Jawi ini merupakan serangan pertama ke atas bahagian Ketiga Sarawak.

Di Gumbang pula terdapat tindakan pihak musuh melancarkan mortar ke atas Kampung Serabak.  Kejadian yang berlaku pada 25 September 1963 tersebut tidak membawa sebarang kematian. Dilaporkan seekor anjing mati kerana terkena serpihan mortar tersebut.

Pada 28 September 1963 berlaku peristiwa tembak menembak di sempadan berdekatan Lubok Antu.  Pihak musuh dikatakan berjumlah kira-kira 60 orang.

Kejadian di Long Rapung, Bahagian Keempat menyaksikan sebuah rumah panjang telah diserang oleh pihak musuh. Serangan ini dilakukan pada 17 Februari 1964.  Pada 19 Februari 1964 pula anggota keselamatan yang melakukan rondaan di kawasan Long Rapung pula telah diserang.

Serangan ini menjadi-jadi apabila pihak musuh menyerang pos luar Malaysia di Tringgus di Bahagian Pertama. Kejadian pada 21 Februari 1964 ini menyebabkan dua anggota polis terkorban dan enam pula mengalami kecederaan. Tindakan pihak musuh ini bersifat serang dan lari.

Serangan Besar

Serangan di Balai Ringin pada 27 April 1965 pula lebih serius. Pertempuran ini menyebabkan sekurang-kurangnya empat anngota tentera Indonesia terkorban dan seorang anggota payung terjun British maut dalam serangan tersebut.

Pada tahun 1965 buat pertama kalinya Sarawak menerima serangan dari udara. Serangan ini disasarkan keatas Kampung Pa’Umor di Bahagian Keempat, Sarawak.  Serangan ini tidak membawa sebarang kehilangan nyawa.

Serangan mortar di Biawak pula menyebabkan seorang guru terbunuh.  Serangan pada 5 Julai 1965 jam 7.30 malam itu melibatkan juga tembakan daripada mesingan pihak musuh.  Sejumlah 21 buah bom mortar telah dilancarkan ke atas Biawak.

Serangan keatas Sarawak berlanjutan sehingga pada tahun 1966. Satu pertempuran berlaku pada awal April 1966 di selatan Balai Ringin. Namun demikian pertempuran ini berakhir dengan pengunduran tentera musuh.

Keyakinan

Walaupun terdapatnya ancaman ketenteraan dari Indonesia yang menyokong pihak pemberontak tetapi pemimpin-pemimpin Sarawak yakin dapat mengatasinya. Salah seorangnya adalah Menteri Hal Ehwal Sarawak Temenggung Jugah. Beliau yakin bahawa mereka mampu mengatasi pihak pemberontak dari Indonesia ini.

Sementara itu Ketua Menteri, Stephen Kalong Ningkan yakin pasukan keselamatan negara mempunyai kekuatan bagi melawan pihak musuh. Timbalan Menteri Pembangunan Luar Bandar Sarawak, Abdul Rahman Ya’akub berharap agar rakyat Malaysia bertenang dan bersabar dalam menghadapi konfrontasi dengan Indonesia.

Bagi Setiausaha Agong Barisan Anak Jati Sarawak (BARJASA), Alfred Mason menyarankan penubuhan sebuah Front Bertindak Rakyat Malaysia bagi membawa penyertaan rakyat Malaysia menghadapi ancaman konfrontasi. Beliau juga mengutuk serangan pihak musuh yang mengganggu penduduk Sarawak yang tidak berdosa.  Bagi Ajibah Abol daripada Kaum Ibu BARJASA menyatakan bahawa golongan wanita Sarawak menyokong Tunku Abdul Rahman dan mereka sanggup mempertahankan Malaysia.

Pemimpin Sarawak United People’s Party (SUPP) Ong Kee Hui pula menyatakan bahawa Indonesia perlu menghormati keputusan rakyat Sarawak tentang Malaysia.  Beliau menentang pencerobohan tentera Indonesia di Sarawak. SUPP juga mengambil pendirian yang sama.

Bagi membantu rakyat Sarawak yang terkesan dengan konfrontasi maka sebuah tabung derma dibuat oleh pihak kerajaan. Usaha ini digerakkan oleh Penghulu Tawi Sli di Bahagian Kedua. Beliau berkata bahawa mereka yang terkorban ini meninggalkan isteri dan anak yang perlu diberi bantuan.

Bantuan Tentera

Bagi memperkukuhkan pertahanan dan menjaga keselamatan di Sarawak dan Sabah maka pada bulan November 1963 kerajaan persekutuan telah menghantar Batalion Kelima Tentera Diraja Malaysia. Seterusnya diikuti dengan Batalion Ketiga Tentera Diraja Malaysia bersama-sama unit kejuruteraan dan logistik.

Konfrontasi ini juga mendapat perhatian negara luar untuk memberi pertolongan.  Menerusi Anglo-Malaya Defence Agreement (AMDA) sekutu Britain iaitu Australia dan New Zealand bersetuju membantu mempertahankan Malaysia.

Bantuan ketenteraan ini berlanjutan sehingga Sarawak merdeka dalam pembentukan Malaysia. New Zealand memberi komitmen untuk membantu melatih dan memberi kelengkapan senjata kepada Malaysia.

Selain aspek ketenteraan kerajaan Malaysia mengambil langkah untuk meningkatkan perbelanjaan mengurus pertahanan negara. Hal ini boleh dibuktikan dengan peningkatan peruntukan pertahanan negara dari RM196 juta pada tahun 1963 kepada RM316 juta pada tahun 1964.

Tamat

Dalam usaha Malaysia menangani konfrontasi dengan cara ketenteraan, usaha juga dibuat untuk menamatkan konfrontasi menerusi rundingan. Usaha ini menampak lebih menyakinkan apabila Jeneral Suharto mengambil alih kepimpinan Indonesia.

Beliau telah bersetuju untuk mengadakan rundingan damai dengan Malaysia. Satu rundingan di Bangkok telah diadakan pada 28 Mei 1966. Rundingan ini telah menamatkan konfrontasi apabila satu perjanjian ditandatangani pada 11 Ogos 1966.

Penamatan konfrontasi merupakan satu kelegaan kepada penduduk Sarawak.  Walaupun penduduk Sarawak mampu menarik nafas lega tetapi bahaya masih lagi berlanjutan. Ini kerana komunis pula mengambil tindakan bersenjata ke atas keselamatan di Sarawak.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Nama calon MB Perak dapat sokongan majoriti

IPOH: Calon Menteri Besar Perak yang baharu daripada Umno bukan sahaja mempunyai sokongan majoriti, malah lebih daripada mencukupi, kata Presidennya Datuk Seri Dr Ahmad Zahid Hamidi.

Beliau berkata, nama calon itu juga telah dipersembahkan kepada Sultan Perak Sultan Nazrin Shah semasa beliau menghadap baginda di Istana Kinta di sini pagi semalam.

“Itulah (nama calon) yang kita telah persembahkan dan saya amat yakin ada sokongan majoriti lebih daripada mencukupi.

“Saya telah diperkenankan oleh Sultan Perak untuk menghadap dan persembahkan surat memohon untuk perkenan bagi mempertimbangkan calon Menteri Besar Perak,” katanya kepada pemberita selepas menghadap Sultan Nazrin selama kira-kira setengah jam.

Dewan Undangan Negeri (DUN) Perak mempunyai 59 Ahli DUN (ADUN) dan majoriti mudah adalah sebanyak 30.

Hadir sama ADUN Kota Tampan Datuk Saarani Mohamad yang juga Pengerusi Badan Perhubungan UMNO Negeri Perak.

Ahmad Zahid berkata, pengumuman nama calon Menteri Besar akan dibuat menerusi kenyataan oleh pihak Istana.

Ahmad Zahid yang juga Pengerusi Barisan Nasional (BN) mengulangi komitmen supaya persepakatan dan kerjasama kerajaan Perikatan Nasional (PN) di Perak antara UMNO, Bersatu dan PAS dapat diteruskan.

Selain nama Saarani, turut disebut-sebut ialah Datuk Shahrul Zaman Yahya yang juga ADUN Rungkup.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lepas setelah gagal mendapat sokongan dalam usul undi percaya majoriti Ahli Dewan terhadap Menteri Besar semasa sidang DUN sehari sebelumnya.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 sokongan berbanding 48 menentang, manakala satu berkecuali.

DUN Perak merangkumi 25 BN, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama

Oleh

See author's posts


Ikan bakar juadah popular bulan Ramadan

MUKAH:  Sambutan orang ramai terhadap  ‘Ikan Bakar’ tidak pernah luntur namunpun kini pelbagai juadah untuk berbuka puasa boleh diperolehi di mana sahaja.

Makanan yang  dimasakan dengan kaedah yang diperaktikan semenjak zaman batu lagi ini tetap mendapat tempat dikalangan pencinta makanan tempatan.

Antara ikan bakar yang popular  ialah  Yu, Sadin,  Tongkol, Selar bersaiz besar,  Sembilang, Bawal Hitam,  Kembong, Pari  dan ayam seperti paha, kepak, buntut  dan hati,  termasuk sosej.

Mereka yang masih kelihatan menjual makanan bakar segar berdekatan dengan Pasar Basah ialah Azmi Zullkifli, Pajar Sidek Kassim dan Hamlin Snin.

Makanan-makanan bakar ini sentiasa mendapat sambutan yang amat menggalakkan daripada masyarakat tempatan kerana harganya boleh dikatakan amat berpatutan.

Pada bulan Ramadan ini ia bukan hanya dijual di lokasi atau  premis  tertentu akan tetapi juga boleh diperolehi melalui ‘atas talian’ samaada penghantaran kepada pelanggan atau pandu lalu.

Oleh HENRY B SIYU

See author's posts


Maritim tahan bot nelayan asing

TANJUNG MANIS: Zon Maritim Tanjung Manis berjaya menahan sebuah bot nelayan asing di perairan negeri Sarawak di sini pada dua hari lepas kerana disyaki melakukan kesalahan di bawah Akta Perikanan 1985 dan Akta Imigresen 1959/63 ketika diperiksa.

Laksamana Pertama Maritim Robert Teh Geok Chuan menerusi satu kenyataan media semalam berkata, menerusi operasi yang dijalankan di perairan negeri Sarawak pada 26 Jun yang lalu, sebuah bot nelayan asing dikesan menjalankan aktiviti menangkap ikan pada jarak lebih kurang 119 batu nautika dari utara Tanjung Sirik.

“Seramai lima (5) orang kru termasuk tekong merupakan warga Indonesia telah diperiksa. Siasatan lanjut mendapati tekong dan kesemua awak-awak gagal mengemukakan dokumen pengenalan diri. Kesemua yang ditahan berumur lingkungan antara 25 hingga 37 tahun telah dibawa ke Jeti Terminal Penumpang Tanjung Manis.

“Sebaik tiba di jeti, ujian saringan Covid-19 dijalankan ke atas kesemua yang ditahan oleh Pegawai Kesihatan Pelabuhan Tanjung Manis.

“Kes akan disiasat di bawah Akta Perikanan 1985 dan Akta Imigresen 1959/63,” katanya.

Tambahnya, Maritim Malaysia sentiasa berusaha meningkatkan kawalan keselamatan dan rondaan operasi penguatkuasaan undang-undang di zon perairan negara ini bagi memastikan keselamatan kapal dan bot yang berada di perairan negara terjamin dan mematuhi undang-undang.

Beliau turut meminta orang ramai yang mempunyai maklumat mengenai sebarang aktiviti mencurigakan di perairan supaya menghubungi 999 atau pusat operasi Maritim Malaysia negeri Sarawak ditalian 082-432544 yang beroperasi 24 jam.

See author's posts


Sistem pendidikan Sarawak semakin maju

SIDANG MEDIA… Datuk Roland Sagah Wee Inn ketika sidang media pada Program DLP di Kuching, semalam.

KUCHING: Menteri Pendidikan, Inovasi dan Pembangunan Bakat (MEITD) Datuk Roland Sagah Wee Inn menyatakan bahawa sistem pendidikan di Sarawak adalah semakin maju ketika sidang media selepas melancarkan Program Dwi Bahasa di sini, semalam.

“Pakar menganjurkan pelbagai program pendidikan adalah bukti bahawa sistem pendidikan Sarawak semakin maju dan tidak lapuk.

“Saya tidak fikir sistem pendidikan Sarawak lapuk. Kita sebenarnya semakin maju. Mengatur program pendidikan bukan sesuatu yang tidak akan membuahkan hasil.

“Penyusunan program ini juga dilakukan oleh mereka yang mempunyai kepakaran dan merekalah yang mengetahui keperluan masa hadapan,” jelasnya.

Beliau berkata demikian sebagai mengulas kenyataan Menteri Pendidikan Persekutuan, Datuk Dr. Mohd Radzi Md Jidin pada 8 Ogos lalu yang menyatakan bahawa sistem pendidikan di Malaysia terbantut kerana tidak mahu melakukan perubahan sehingga menyebabkan negara lain mengatasi Malaysia dari segi pendidikan.

Menurut kenyataan media, Radzi menekankan bahawa semasa desakan pemansuhan peperiksaan kebangsaan Ujian Penilaian Sekolah Rendah (UPSR) dan Pentaksiran Tingkatan 3 (PT3), beberapa guru dan pihak berkepentingan lain menentang langkah itu dan mengatakan bahawa sekolah tidak bersedia untuk pentaksiran dalam kelas dan berasaskan sekolah.

“Pentaksiran dalam kelas dan berasaskan sekolah diperkenalkan sejak 2011, namun ramai guru dan pihak berkepentingan menyatakan mereka belum bersedia,” nafinya dalam satu kenyataan media.

Pada majlis itu, Sagah juga memaklumkan Program Duo Bahasa (DLP) Sarawak diperkenalkan sejak 2019 oleh Kementerian Pendidikan Malaysia (KPM) dan MEITD mengetuai program tersebut dengan meletakkan sasaran semua sekolah rendah kebangsaan di negeri ini akan diberi pendedahan dan latihan.

Kursus DLP Sarawak dijalankan di enam zon iaitu Kuching, Sri Aman, Mukah, Sibu, Bintulu dan Limbang.

Turut hadir, Timbalan Menteri Pembangunan Bakat Datuk Francis Harden Hollis; Setiausaha Tetap MEITD Datu Kameri Affandi; Timbalan Pengarah Jabatan Pendidikan Sarawak (Sektor Pembelajaran) Dr. Les Met; dan pengarah Institut Pendidikan Guru Kampus Batu Lintang (ITEC) Dr. Lambat Lindong.

Oleh SHAHRUL QAIZAT

See author's posts


Sarawak teroka ternakan udang kara

TERTARIK…Dato Sri Dr Stephen Rundi Utom melawat pameran pada Program Penternakan Udang Kara yang bertempat di sebuah hotel terkemuka di Kuching, semalam.• Foto HERRIEY NAHA

KUCHING: Sarawak kini meneroka ternakan udang kara menerusi kerjasama di antara Jabatan Pertanian Sarawak (JPS) dan Thian Yen Aquaculture Sdn Bhd yang merupakan sebuah syarikat swasta.

Menteri Pemodenan Pertanian dan Pembangunan Wilayah, Datuk Seri Stephen Rundi Utom berkata, kerjasama itu melibatkan lesen persetujuan bagi tempoh 10 tahun di kawasan seluas 2.1 hektar di Tarat, Serian.

“Setelah tamat tempoh 10 tahun ini nanti, kita berharap syarikat tersebut dapat membawa ramai lagi pengusaha lain untuk sama-sama terlibat di dalam industri ternakan udang kara,” katanya.

Beliau berkata demikian kepada media selepas majlis pelancaran program penternakan udang kara di Sarawak di Hotel Pullman semalam.

Tambah Rundi lagi, syarikat itu juga komited dan memiliki kepakaran di dalam ternakan udang kara.

“Syarikat ini juga memiliki hubungan yang baik di pasaran luar khususnya di Korea, China dan Hong Kong,” tambahnya.

Dalam pada itu, Rundi menggesa semua pemain industri untuk membantu industri mereka ke peringkat yang lebih tinggi.

“Ini bermaksud, industri mesti dibangunkan dari A sehingga Z dan ia melibatkan aktiviti hiliran dan huluan.

“Jika hasil keluaran kita sederhana ia mungkin boleh menampung permintaan tempatan tetapi jika banyak ia boleh dieksport ke luar,” ujarnya.

Tabahnya lagi, Sarawak akan terus bekerjasama dengan penggiat industri tempatan serta mereka dari luar negara, yang mempunyai pengetahuan untuk mengaplikasi dan menerima pakai IoT dalam pertanian dan perladangan bandar.

Katanya, program itu adalah untuk mereka yang berminat untuk menceburi industri udang kara bagi mengembangkan perniagaan mereka, berikutan peningkatan populariti spesies itu.

“Malah spesies yang dipromosikan oleh Jabatan Pertanian Sarawak itu mempunyai harga pasaran yang tinggi sehingga RM85 sekilogram. Justeru itu, kita akan merangka strategi dan inisiatif untuk membantu mereka yang berminat dalam industri udang kara ini.

“Pada masa yang sama, kerajaan negeri sedang mengkaji lebih banyak kerjasama dengan sektor swasta yang mempunyai teknologi, kepakaran pengurusan, modal dan akses pasaran untuk memacu pembangunan industri akuakultur di Sarawak,” tambahnya.

Pada Majlis itu beliau turut menyaksikan majlis menandatangani perjanjian lesen antara Jabatan Pertanian dan Thien Yen Aquaculture Sdn Bhd.

Oleh JEAKQLEYN YACHO

See author's posts


Kempen Pembudayaan Norma Baharu bantu putuskan rantaian Covid-19

LIMBANG: Ahli Dewan Undangan Negeri (ADUN) Batu Danau, Paulus Gumbang percaya Jabatan Penerangan telah mengambil langkah tepat bagi menganjurkan Program Sepakat@Komuniti Pembudayaan Norma Baharu: Putuskan Rantaian Covid-19 dalam menyokong usaha memutuskan rantaian Covid-19 yang menunjukkan trend peningkatan mendadak pada masa kini.

Katanya, beliau percaya, perlaksanaan program Jabatan Penerangan hari ini telah mencapai objektif iaitu mendidik, memberi kesedaran awam dan mencegah penularan wabak ini.

Tambahnya, tindakan tidak berjabat tangan juga perlu dibudayakan pada masa ini kerana ia merupakan norma baharu merujuk pada status quo sekarang.

Kata Paulus lagi, beliau turut menegaskan agar semua pihak mengamalkan 3W iaitu ‘Wash’ (kerap cuci tangan dengan air dan sabun), ‘Wear’ (sentiasa menggunakan pelitup muka apabila berada di tempat awam dan sesak) serta ‘Warn’ (sentiasa peka dengan amaran daripada Kementerian Kesihatan Malaysia (KKM)).

Kata Paulus, masyarakat awam juga perlu mengelakkan 3C iaitu Crowded Places (kawasan sesak), Confined Spaces (kawasan yang sempit) dan Close Consersation (bertutur dengan jarak yang dekat).

Sementara itu, Timbalan Pengarah Penerangan Negeri Sarawak, Aziz Abdul Rahman dalam ucapannya berkata program seumpama ini adalah bertujuan sebagai medium penyampaian maklumat secara bersemuka bagi memantapkan pemahaman penduduk dengan adanya interaksi dua hala dalam sesi soal jawab.

Katanya, ia jua bertujuan memperkasakan usaha memutuskan rantaian Covid-19 agar orang awam sentiasa melakukan pencegahan serta pengawalan kendiri diperingkat awal dari terus dijangkiti virus ini meskipun struktur geografinya terletak agak jauh dari pusat bandar.

Aziz Abdul Rahman turut menegaskan agar orang awam tidak terlibat dalam penyebaran berita palsu malah melakukan semakan ke atas maklumat yang diterima sebelum berkongsi dengan orang lain.

Program Sepakat@Komuniti Pembudayaan Norma Baharu : Putuskan Rantaian Covid-19 telah diadakan bertempat di Rh Tugang, Ulu Lubai hari ini memberi fokus kepada amalan ‘Kita Jaga Kita’.

Terdahulu, Tuai Rumah Tugang berterima kasih kepada pihak Jabatan Penerangan kerana telah memberi peluang dan memilih rumah panjang beliau sebagai lokasi utama program pagi ini bagi berkongsi maklumat, pendedahan yang dilihat mampu mendidik serta membina kesedaran masyarakat di kampung ini khasnya.

Turut hadir Walikota Majlis Daerah Limbang Sufian Mohat, Wakil Pegawai Daerah Limbang Hafiz Kipli, Pegawai Penerangan Daerah Limbang Linda Padan, ketua-ketua jabatan, ketua-ketua masyarakat serta pemimpin tempatan.

See author's posts


Patung batu berusia 4,500 tahun ditemui di Gaza

GAZA CITY: Sebuah patung batu berusia lebih 4,500 tahun yang menggambarkan wajah dewi purba ditemui di selatan Semenanjung Gaza, pihak berkuasa arkeologi di kawasan Palestin mengumumkan pada Isnin lalu.

Diukir daripada batu kapur dan panjang 22 sentimeter, patung 2500 SM (Sebelum Masihi) itu ditemui oleh seorang petani yang mengusahakan tanahnya di Khan Younis, menurut Kementerian Pelancongan dan barang antik untuk Hamas, gerakan Islam yang memerintah Gaza.

“Patung itu mewakili Dewi Kanaan Anat,” kata Jamal Abu Reda yang bertanggungjawab terhadap barang antik di kementerian itu, dalam satu kenyataan.

Anat, salah satu Dewa Kanaan yang paling terkenal adalah dewi cinta dan perang.

Ia ditemui pada laluan perdagangan darat yang penting untuk beberapa tamadun yang tinggal di kawasan yang kini dikenali sebagai Semenanjung Gaza, menurut Abu Reda.

Penemuan itu adalah yang terbaharu di Gaza yang mana pelancongan di tapak arkeologi terhad kerana sekatan Israel yang dikenakan sejak Kumpulan Militan Hamas mengambil alih kawasan itu pada 2007.

Pada Februari lalu, pekerja di tapak pembinaan di utara Gaza menemui 31 makam era Rom sejak abad pertama Masihi.

Israel dan Mesi  yang berkongsi sempadan dengan Gaza mengehadkan dengan ketat aliran orang keluar masuk dari wilayah miskin itu yang menempatkan kira-kira 2.3 juta penduduk Palestin.

Pada Januari lalu, Hamas membuka semula jenazah Gereja Byzantine abad kelima berikutan usaha pemulihan selama bertahun-tahun yang disokong oleh penderma asing. -AFP

See author's posts


Banjir kekangan promosi industri pelancongan

SIBU: Bencana alam seperti banjir antara kekangan terbesar meruncingkan usaha untuk mempromosikan industri pelancongan khususnya di bandar Sibu.

Menteri Pelancongan, Kesenian dan Kebudayaan, Dato Sri Tiong King Sing berkata, ini kerana banjir penyebab pengusaha pelancongan atau pelancong berfikir dua kali untuk datang ke Sibu dan masalah ini sangat penting untuk ditangani dengan kadar segera.

“Pada ketika ini, kerja-kerja mengukur dasar Sungai Rejang dan Igan sedang giat dijalankan. Ini untuk mendapatkan data yang diperlukan bagi melaksanakan projek pengorekan serta merancang program tebatan banjir yang berkesan.

“Usaha ini mesti dilakukan bagi menghadapi peningkatan mendadak jumlah air selain membolehkan pengaliran air lancar susulan corak cuaca yang tidak menentu akibat perubahan iklim.

“Setahu saya, Timbalan Premier Sarawak merangkap Menteri Kesihatan Awam, Perumahan dan Kerajaan Tempatan Sarawak, Dato Sri Dr Sim Kui Hian akan mengetuai delegasi ke luar negara untuk mengkaji penambahbaikan sistem perparitan yang lebih berkesan,” jelasnya semasa berucap pada Majlis Jamuan Tahun Baharu Cina anjuran Gabungan Persatuan Cina (UCA) Sibu, malam tadi.

Ahli Parlimen Bintulu itu memberi jaminan bahawa dalam menyelesaikan masalah banjir di Sibu, sektor pelancongan negeri akan ditambah baik dan menjadi lebih bersepadu dengan industri pelancongan dan seni Malaysia.

“Yakinlah, rakan-rakan kami dari Kementerian Pelancongan, Kesenian dan Kebudayaan komited dalam mempromosikan pelancongan tempatan termasuk mengenal pasti tarikan pelancong yang sesuai,” ujarnya.

Tiong yang juga Ahli Dewan Undangan Negeri (ADUN) Dudong berkata, Kerajaan Sarawak dan Kerajaan Persekutuan telah mencapai kata sepakat dalam menyelesaikan beberapa isu penting untuk Sarawak di bawah Perjanjian Malaysia 1963 (MA63) dan akan terus melaksanakannya secara berperingkat dalam masa terdekat.

“Ini adalah selepas Mesyuarat Pelaksanaan Tindakan MA63 di Kuching pada 20 Januari lalu,” ujarnya lagi.

Terdahulu Presiden UCA Sibu, Lau Ing Siong dalam ucapan aluannya menekankan, keperluan perumahan sesuai untuk mereka yang berhijrah dari luar bandar, masalah kesesakan lalu lintas, pembangunan infrastruktur, pembangunan ekonomi dan sebagainya.

Katanya, UCA sedang menantikan pelaksanaan Rancangan Pembaharuan Bandar Sibu yang akan melibatkan hampir 500 ekar di kawasan Dewan Undangan Negeri (DUN) Bukit Assek.

“Masyarakat kini telah berubah dan fungsi serta peranan persatuan juga berubah. UCA Sibu bukan lagi sekadar kumpulan yang melindungi hak dan kepentingan masyarakat Cina.

“UCA akan berkhidmat kepada masyarakat Sibu secara keseluruhan dan akan melakukan lebih banyak kerja untuk menggalakkan keharmonian dan perpaduan negara, kami akan bekerja keras untuk membina Sibu yang lebih baik,” tegasnya.

Pada majlis tersebut, Tiong memperuntukkan RM50,000 kepada UCA dan masing-masing RM10,000 kepada unit wanita dan belia.

Majlis tersebut telah diserikan lagi dengan kehadiran Yang di-Pertua Negeri Sarawak,Tun Pehin Sri Abdul Taib Mahmud serta isteri Toh Puan Datuk Patinggi Raghad Kurdi Taib.

Turut hadir ialah Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah, Menteri Pembangunan Wanita, Keluarga dan Masyarakat, Dato Sri Nancy Shukri, Timbalan Menteri Kesihatan Awam, Perumahan dan Kerajaan Tempatan, Michael Tiang dan Pengerusi Penganjur Hii Yik Ping.

Oleh AKUN GIMAN

See author's posts


TM jalankan AGM secara maya

KUALA LUMPUR: Kumpulan Syarikat Telekom Malaysia Berhad (Kumpulan TM) semalam berjaya mengadakan mesyuarat agung tahunan (AGM) ke-35 yang julung kali diadakan secara maya dengan 14 daripada 15 Resolusi Biasa dan satu Resolusi Khas yang telah diluluskan oleh pemegang saham.

Pengerusinya Tan Sri Mohd Bakke Salleh dalam satu kenyataan berkata, hampir 350 pemegang saham menyertai AGM yang dianjurkan sepenuhnya secara elektronik menerusi dalam talian.

Beliau menyifatkan AGM secara maya itu menggambarkan komitmen syarikat ke arah memastikan keselamatan dan kesihatan pemegang saham serta pihak berkepentingan dengan mematuhi garis panduan penjarakan sosial serta tidak menganjurkan perhimpunan ramai.

“Sejajar usaha semua menyesuaikan diri dengan norma baharu susulan penularan wabak global Covid-19, kami gembira kerana TM dapat menyempurnakan AGM yang julung kalinya diadakan secara dalam talian. Secara peribadi, ianya amat bermakna untuk saya kerana ini merupakan AGM pertama saya sebagai Pengerusi TM,” katanya.

AGM itu turut disertai oleh Ketua Pegawai Eksekutif Kumpulan Datuk Noor Kamarul Anuar Nuruddin, Ketua Pegawai Kewangan Kumpulan Razidan Ghazalli serta ahli-ahli Lembaga Pengarah TM.

Mohd Bakke berkata TM mencatatkan prestasi membanggakan pada 2019 menerusi pelaksanaan inisiatif-inisiatif bagi meningkatkan prestasinya, malah momentum positif itu berterusan ketika memasuki 2020.

Namun, penularan wabak global COVID-19 telah membawa cabaran-cabaran baharu bukan sahaja untuk Malaysia tetapi juga kepada TM, katanya.

Beliau berkata, sebagai penyedia infrastruktur telekomunikasi negara, TM sentiasa bersedia menyokong keperluan sambungan negara ketika tempoh tidak dijangkakan serta fasa selepas itu.

“Seiring peranan unik kami sebagai pemacu aspirasi Negara Digital Malaysia, kami komited untuk memastikan rangkaian kami sentiasa tersedia untuk para pelanggan agar mereka mampu kekal terhubung, produktif dan terus dilayani.

“Melangkah ke hadapan, kami kekal teguh untuk mengekalkan keuntungan perniagaan kami dengan menumpukan (usaha) penciptaan nilai jangka panjang untuk pemegang saham dan menyesuaikan dengan cabaran-cabaran baharu susulan norma baharu,” katanya.

Walaupun Perintah Kawalan Pergerakan (PKP) dilaksanakan, TM berupaya menerbitkan Laporan Tahunan dan Kelestarian Bersepadu sepenuhnya bagi tahun ini yang turut dicetak dalam versi Bahasa Malaysia selain meluaskan jangkauannya menerusi rumusan laporan dalam empat bahasa – Bahasa Inggeris, Bahasa Malaysia, Bahasa Mandarin dan Bahasa Tamil.

Semua laporan tersebut juga boleh dimuat turun menerusi laman sesawang rasmi tm.com.my.

Sementara itu, dalam kenyataan kepada Bursa Malaysia, TM berkata Datuk Zalekha Hassan, 67, telah bersara sebagai Pengarah Bebas Bukan Eksekutifnya berkuat kuasa hari ini.

Zalekha memulakan kerjayanya dalam perkhidmatan awam pada 1977 sebagai Penolong Pengarah Bahagian Latihan dan Pembangunan Kerjaya Jabatan Perkhidmatan Awam dan seterusnya di pelbagai kementerian termasuk di Kementerian Kewangan (MOF) pada 1997 sebagai Penolong Pengarah Kanan Bahagian Belanjawan.

“Beliau merupakan Timbalan Ketua Setiausaha (Pengurusan) MOF) sehingga bersara pada Mei 2011 dan kemudiannya dilantik sebagai Penasihat Pemerolehan kementerian itu,” katanya. – BERNAMA

See author's posts


Sarawak perlu gandakan saiz ekonomi RM282 bilion

KUCHING: Untuk mencapai status negeri  berpendapatan tinggi dan maju menjelang 2030, Sarawak perlu berkembang pada kadar lapan peratus setiap tahun untuk menggandakan saiz ekonomi dari RM133 bilion pada 2018 menjadi RM282 bilion.

Ketua Menteri Datuk Patinggi Abang Johari Tun Openg berkata, pertanian komersial, perlombongan, perhutanan, pembuatan dan perkhidmatan termasuk pelancongan akan menjadi mesin pertumbuhan ekonomi negeri.

“Kerajaan Sarawak akan mempercepat usaha dalam ketepatan pertanian dan perlombongan moden menggunakan teknologi 4IR kerana ini akan menyediakan bahan baru untuk mengembangkan produk dan perkhidmatan bernilai tinggi.

“Di samping itu, tumpuan akan diberikan pada peningkatan tahap produktiviti yang ada secara signifikan di semua sektor ekonomi melalui penggunaan teknologi dan inovasi,” katanya.

Abang Johari berkata demikian pada Mesyuarat Pertama Majlis Tindakan Ekonomi Sarawak (SEAC) bertempat di Wisma Bapa Malaysia, di sini, semalam.

Menurutnya, Sarawak menjangkakan eksport negeri akan meningkat sekitar tiga kali ganda.

“Kita akan kurang kebergantungan pada eksport petroleum dan gas (LNG), tetapi akan menaikkan rantai nilai untuk menghasilkan petrokimia atau barang jadi bernilai tambah tinggi.

“Untuk pertanian, kita akan mengeksport produk makanan bernilai tinggi dan bukannya hasil pertanian utama dengan sasaran adalah mengubah defisit perdagangan makanan semasa sebanyak RM3 bilion kepada lebihan bersih.

“Pembuatan menyasarkan untuk berkembang pada kadar 6 peratus atau lebih,” jelasnya.

Abang Johari berkata, fokus utama kerajaan bukan hanya pada pertumbuhan Keluaran Dalam Negara Kasar (KDNK), tetapi juga bagaimana pertumbuhan diterjemahkan kepada setiap rakyat Sarawak.

Turut hadir ketiga-tiga Timbalan Ketua, Datuk Amar Douglas Uggah Embas, Tan Sri Datuk Amar Dr James Jemut Masing dan Datuk Amar Awang Tengah, dan dua bekas Menteri Persekutuan Tan Sri Abdul Wahid Omar dan Datuk Seri Idris Jala.

See author's posts


Sangat ‘aneh’ tanpa peminat

LIGA PERDANA INGGERIS

PEMAIN tengah Tottenham Hotspurs, Harry Winks berkata, ramai pemain tidak akan senang sekiranya aksi Liga Perdana Inggeris diadakan tanpa kehadiran penyokong semasa krisis Covid-19 .

Ketua Liga Perdana kini
berusaha untuk memulakan semula perlawanan pada Jun ini ketika mereka berusaha
untuk menyelesaikan musim 2019-2020.

Adalah diterima secara meluas
bahawa baki 92 permainan harus diadakan tanpa peminat dengan kelab dilaporkan
diberitahu bahawa semua perlawanan mesti dilangsungkan di tempat yang
berkecuali.

Penyerang Manchester City,
Sergio Aguero dan penyerang Brighton, Glenn Murray telah menyatakan kebimbangan
mereka untuk kembali beraksi kerana masih ada risiko dijangkiti virus tersebut.

Winks yang merupakan sebahagian
daripada skuad England yang bermain dalam stadium kosong di Croatia pada 2018
berkata, ia akan menjadi tamparan besar jika tiada peminat di stadium tetapi
dia menerima ia berkemungkinan menjadi satu-satunya pilihan.

“Sudah tentu ia satu
kemungkinan dan itu boleh berlaku. Mungkin ia sesuatu yang tidak mahu dilakukan
oleh setiap pemain Liga Perdana,” kata Winks kepada BBC.

“Ini situasi yang pelik
untuk tidak mempunyai peminat di sana. Itulah yang menjadikan bola sepak,
itulah yang membuat suasana.”

Winks menyifatkan suasana pada
perlawanan di Croatia itu ‘sangat aneh’.

“Ini bukan sesuatu yang saya
suka dan saya tahu banyak pemain merasakan hal yang sama dan ini bukan sesuatu
yang benar-benar ingin dilakukan oleh sesiapa tetapi andai tindakan yang perlu
dilakukan harus dilakukan,” katanya. – AFP

See author's posts


119 jam menuju ke Putrajaya

ANDAI Tan Sri Muhyiddin Yassin dilantik sebagai Perdana Menteri hari itu, orang ramai mungkin kurang teruja untuk melihat senarai anggota Kabinetnya.

Ini kerana Muhyiddin pernah menyandang jawatan Perdana Menteri kelapan selama 17 bulan mulai 16 Ogos 2021 dan Kabinetnya didominasi wakil Parti Pribumi Bersatu Malaysia (BERSATU).

Malah, cara pentadbirannya semua sudah tahu – sama ada OK atau tidak terpulang kepada persepsi masing-masing.

Sebaliknya, bila Datuk Seri Anwar Ibrahim mengemudi Kerajaan Perpaduan, pengumuman Kabinet baharunya itu ditunggu-tunggu orang ramai meskipun selepas seminggu berakhirnya Pilihan Raya Umum ke-15 (PRU15).

Malah, sebelum pembentukan Kabinet, rakyat tertunggu-tunggu selama empat hari dan 23 jam atau 119 jam untuk pelantikan Perdana Menteri ke-10.

Itulah perjalanan Anwar, selepas berakhirnya PRU-15, tetapi perjalanan sebenarnya agak panjang bermula 24 tahun lalu dengan penuh ranjau.

Mengapa Kabinet Kerajaan Perpaduan Anwar dinantikan? Ini kerana selepas 24 tahun, akhirnya Pengerusi Pakatan Harapan (PH) itu menerajui negara sekali 119 jam menuju ke Putrajaya gus menarik perhatian dunia bagaimana corak pemerintahan beliau setelah bergelut dengan pelbagai cabaran dan dugaan sejak 1998.

Bagi rakyat biasa, mereka ingin melihat apakah janji dan kata-kata Anwar selama ini bakal dipenuhinya.

Episod video tular ‘hari ini jadi PM, esok minyak turun harga’ adalah isu lama pada 2018, tetapi ramuannya tetap menjadi perhatian masyarakat.

Beliau memulakan langkah menunaikan janji tidak mahu menerima gaji sebagai Perdana Menteri dan kemudian memperoleh konsensus 28 menteri Kabinetnya untuk memotong gaji 20 peratus meskipun sesetengah nitizen menerimanya secara sinis.

Tidak semuanya diterima baik oleh masyarakat terutama berkaitan pelantikan Pengerusi Barisan Nasional (BN), Datuk Seri Ahmad Zaidi Hamidi sebagai Timbalan Perdana Menteri.

Ini kerana Zahid yang juga Presiden UMNO dianggap sebagai ‘kluster mahkamah’ dan sebahagian lagi kesnya masih berjalan di mahkamah. Mengapa Anwar perlu memilih Zahid sebagai Timbalan Perdana Menteri? Sebelum ulasan lanjut, mari kita imbas kembali jumlah kerusi dimenangi parti gabungan utamapada PRU-15 lalu.

Pakatan Harapan (PH) pimpinan Anwar menang 82 kerusi, diikuti Perikatan Nasional (PN) pimpinan Muhyddin dengan 73 kerusi, BN pimpinan Zahid menang 30 kerusi.

Gabungan Parti Sarawak (GPS) pula menang 23 kerusi, Gabungan Rakyat Sabah (GRS) enam kerusi, manakala Parti Warisan Sabah (Warisan) tiga kerusi.

Semua sudah tahu, tiada satu gabungan memperoleh jumlah kerusi mencukupi untuk membentuk kerajaan minoriti 112 kerusi.

Dengan itu, PH dan PN terpaksa mencari rakan gabungan untuk membentuk kerajaan.

Pendirian GPS Buat seketika, Malaysia menghadapi krisis dengan Parlimen tergantung selama empat hariselepas pengumuman keputusan PRU-15.

Di sinilah BN dengan 30 kerusi menjadi ‘king maker’. Kalau BN sokong PN dan termasuk GPS, maka Muhyiddin jadi Perdana Menteri. Sebaliknya, BN menyokong PH, sekali gus mencukupkan jumlah kerusi untuk membentuk kerajaan minoriti, dan kemudiannya jumlah bertambah dengan sokongan parti laintermasuk GPS dan GRS.

Sebelum itu, apabila pemimpin GPS diminta mengadap Yang di-Pertuan Agong, pemimpinnya dinasihat untuk menyertai Kerajaan Perpaduan yang bakal ditubuhkan. Pengerusi GPS, Datuk Patinggi Tan Sri Abang Johari Tun Openg, kemudian mengumumkan secara rasmi untuk menyertai Kerajaan Perpaduan pimpinan Anwar kerana patuh kepada titah dan nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah agar bersama membentuk kerajaan yang kukuh dan stabil.

PN pimpinan Muhyiddin pula menolak gabungan kerajaan dengan PH. Ini sekali gus meminggirkan PN pimpinan Muhyiddin berada di blok pembangkang.

Melihat kepada senario itu dan berdasarkan angka, impian Anwar untuk menjadi Perdana Menteri tercapai dengan sokongan kuat BN terutama Zahid Hamidi.

Mungkin kerana ini, ‘cikgu’ memilih ‘anak muridnya’ sebagai Timbalan Perdana Menteri. Beberapa hari sebelum pelantikan itu, Anwar bagaikan memberi bayangan apabila menyatakan bahawa, seseorang belum bersalah selagi tidak dibuktikan bersalah oleh mahkamah.

Bagi Borneo, ini juga kali pertama dalam sejarah rakyatnya menyandang jawatan Timbalan Perdana Menteri dengan pelantikan Dato Sri Fadillah Yusof.

Itulah dunia politik, dengan banyak kejutan berlaku. Piala Dunia yang sedang berlangsung juga ada kejutan di peringkat awal seperti kekalahan Argentina di tangan Arab Saudi dan kekalahan juara dunia empat kali,Jerman ketika berdepan Jepun.

Malah, Maghribi mengejutkan apabila menewaskan Sepanyol,meletakkan pasukan dari Afrika itu ke suku akhir buat pertama kali dalam sejarah mereka, mengatasi pencapaian pada 1986 apabila mara ke kelompok 16 terakhir.

Itulah dunia sekarang. Kejutan kerap berlaku dan yang tidak disangka, pula terjadi.

Rangkumi semua peristiwa pasca PRU-15 turut dipaparkan TV3 dalam dokumentari khas, 119 Jam Menuju Ke Putrajaya malam kelmarin yang berkisar mengenai penantian rakyat Malaysia selama empat hari dan 23 jam untuk pelantikan Perdana Menteri Ke-10.

Tajuknya agak menarik dan turut diikuti tajuk sama mengiringi artikel ini. BN ‘king maker’ Tetapi Menteri Ekonomi, Rafizi Ramli berkongsi cerita bahawa, Kerajaan Perpaduan antara Pakatan Harapan dan BarisanNasional wujud kerana Perikatan Nasional menolak titah Yang di-Pertuan Agong untuk membentuk kerajaan bersama PH.

Sebagai seorang penyelaras dan terbabit dalam rundingan, Rafizi menjelaskan Kerajaan Perpaduan terpaksa ditubuhkan kerana keputusan PRU-15 adalah unik dan tidak ada gabungan mendapat majoriti membentuk kerajaan sendiri, tetapi PH menjadi blok yang terbesar.

“Lebih unik lagi, keputusan ini (PRU-15) menyebabkan PN atau PH pun tidak boleh membentuk kerajaan sendiri tanpa penyertaan BN. Mana-mana gabungan memerlukan penyertaan BN untuk membentuk kerajaan.

“Kalau pun PN berjaya mengumpulkan sokongan daripada semua parti lain selain daripada PH atau BN, PN tidak boleh membentuk kerajaan,” katanya dalam satu hantaran menerusi TikTok.

Hakikatnya, pembentukan Kerajaan Perpaduan adalah untuk kestabilan politik walaupun sebenarnya ia adalah kerajaan campuran dalam erti kata yang sebenar.

Bayangkan jika Malaysia berterusan diterajui kerajaan minoriti, seperti apa berlaku selepas ‘Langkah Sheraton’ hingga menyaksikan perubahan tiga Perdana Menteri dalam tempoh tiga tahun selepas PRU-14 2018.

Mungkin menyedari hakikat ini dan demi kepentingan rakyat dan negara, Yang di-Pertuan Agong menyarankan pembentukan Kerajaan Perpaduan.

Jika tidak, kerajaan minoriti yang terbentuk adalah sangat tidak stabil, ia boleh jatuh bila-bila masa sahaja. Walaupun Akta Anti Lompat Parti mampu mencegah tindakan melompat parti dalam kalangan Ahli Parlimen, akta itu tidak menghalang mana-mana parti untuk ‘keluar masuk’ gabungan.

Malah, Akta Anti Lompat Parti itu juga menyekat Ahli Parlimen daripada menyokong calon Perdana Menteri dari parti yang lain tanpa mendapat keputusan parti masing-masing.

• Penulis adalah Penasihat Editorial Eksekutif Utusan Sarawak

See author's posts


Komuniti perlu terlibat salur pendapat

KOTA SAMARAHAN: Penglibatan komuniti dalam sesuatu dasar dan keputusan adalah penting yang mana pemimpin menjadi orang tengah dalam menyalurkan pandangan komuniti kepada pihak kerajaan.

Jaringan komunikasi dua hala antara kerajaan dan komuniti membolehkan kerajaan menyampaikan dasar dan aspirasi yang ingin dilaksanakan kepada kumpulan sasar.

Ahli Dewan Undangan Negeri (ADUN) Stakan, Dato Seri Mohammad Ali Mahmud berkata, input melalui kolaborasi dan advokasi daripada komuniti kepada pihak kerajaan amat penting dalam hubungan dua hala kerajaan-komuniti bagi memastikan kehendak dan keperluan rakyat perlu dilaksanakan.

“Komuniti melalui pemimpin pula berperanan untuk menyampaikan pemahaman dan pandangan terhadap aspirasi kerajaan,” katanya.

Justeru, dalam membuat sesuatu keputusan cekap, telus dan tepat, amat penting bagi kerajaan untuk membimbing pemahaman semua pihak dan sekali gus mewujudkan penerimaan daripada pihak yang terbabit untuk pelaksanaan oleh pihak kerajaan.

“Proses penyampaian ini dilaksanakan oleh jabatan dan agensi kerajaan melalui kempen dan program dari pihak Jabatan Penerangan.

“Sekiranya pihak golongan sasar tidak memahami, tidak menyokong sesuatu dasar atau matlamat yang ingin disampaikan akan menyebabkan sesuatu pelaksanaan itu terbantut dan tidak mencapai matlamat,”ujarnya.

Mohammad Ali berkata, kerajaan tidak harus beranggapan bahawa komuniti hanya berperanan sebagai penerima sebaliknya komuniti ini adalah penyumbang dan penggerak kepada sesuatu dasar yang ingin dilaksanakan.

“Program yang dilaksanakan oleh Jabatan Penerangan ini menjadi platform antara kerajaan untuk memberi penjelasan dan bertukar pandangan dengan komuniti mengenai isu yang dibangkitkan.

‘Oleh itu, saya berharap program seperti ini harus dilaksanakan bukan hanya di kawasan tertentu sahaja malah di pelusuk negeri ini supaya maklumat yang ingin disampaikan jelas dan difahami komuniti, ” katanya.

Turut hadir, Ketua Penolong Pengarah Bahagian Perkhidmatan Komunikasi dan Pembangunan Masyarakat, Ajes Tuah, Pegawai Daerah Samarahan, Anuar Daan, dan Pegawai Penerangan Kota Samarahan, Abdul Talip Samsudin.

Oleh Jeakqleyn Yacho

See author's posts


Arab Saudi ulangi amaran hukuman berat ke atas jemaah haji tanpa permit

RIYADH: Kerajaan Arab Saudi mengulangi amaran akan mengenakan hukuman berat kepada mana-mana individu yang mengerjakan ibadah haji tanpa permit yang sah.

Jabatan Keselamatan Awam Arab Saudi berkata, jemaah haji tanpa permit bakal berdepan dengan hukuman penjara, denda dan larangan memasuki negara berkenaan selama 10 tahun jika disabitkan kesalahan.

“Mana-mana rakyat tempatan yang ditahan membawa jemaah haji tanpa permit pula bakal berdepan hukuman penjara sehingga enam bulan dan denda sehingga SAR50,000 (RM61.600) bagi setiap kesalahan”, menurut jabatan itu dalam satu kenyataan, lapor Agensi Berita Arab Saudi (SPA).

Menurut kenyataan itu, pesalah dalam kalangan warga asing pula akan dihantar pulang ke negara masing-masing selepas selesai menjalani hukuman dan membayar denda, selain dihalang daripada memasuki Arab Saudi bagi tempoh yang ditetapkan”.

Arab Saudi mula mengenakan hukuman tegas bagi kesalahan operasi haji tanpa permit sejak 2013.

Hukuman bagi pesalah warga asing termasuklah dihantar pulang serta-merta dan disenarai hitam daripada memasuki Arab Saudi selama 10 tahun.

Walaupun Arab Saudi membenarkan pemegang semua jenis visa menunaikan umrah sepanjang tahun, namun visa ini adalah terpakai di luar musim haji sahaja. – Bernama-SPA

See author's posts


Bengkel pemerkasaan kejiranan mesra DBKU

KUCHING: Dewan Bandaraya Kuching Utara (DBKU) hari ini mengadakan majlis penutupan Bengkel Pemerkasaan Kejiranan Mesra (KJM) DBKU 2023, bertempat di Hotel Raia, di sini.

Program ini disempurnakan oleh Timbalan Menteri Utiliti dan Telekomunikasi (Utiliti), Datuk Dr. Abdul Rahman Junaidi yang turut dihadiri Datuk Bandar Kuching Utara, Datu Junaidi Reduan.

Matlamat bengkel selama tiga hari sejak Isnin lalu adalah untuk menghimpunkan semua komuniti setempat di bawah pentadbiran DBKU dengan tujuan untuk membincangkan hala tuju KJM pada 2023.

Ia juga bertujuan melahirkan KJM yang bertanggungjawab untuk membangunkan komuniti masing-masing agar bijak mengatur strategi untuk bersaing secara sihat.

Ini juga akan menjadikan KJM yang cemerlang melalui sesi percambahan minda menerusi pelbagai aktiviti yang telah dimuatkan di dalam Bengkel Pemerkasaan KJM DBKU 2023.

Di samping itu, bengkel ini merupakan platform yang mantap untuk perserta bengkel bersuai kenal dengan pegawai dan jabatan serta agensi yang terlibat.

See author's posts


Demonstrasi di Myanmar kian tegang

YANGON: Penunjuk perasaan anti-kudeta Myanmar berjanji memberi tekanan lebih besar hari ini ketika rejim junta meningkatkan tindakan kerasnya susulan serbuan terbaru semalam, menyasar pegawai daripada parti politik Aung San Suu Kyi.

Myanmar berdepan huru-hara sejak tentera menggulingkan Suu Kyi dari tampuk pemerintahan 1 Februari lalu, sehingga mencetuskan pemberontakan besar-besaran bagi menentang rejim junta.

Rabu lalu dianggap hari paling menyedihkan dengan Pertubuhan Bangsa-Bangsa Bersatu (PBB) mengatakan sekurang-kurangnya 38 orang terbunuh ketika pasukan keselamatan melepaskan tembakan ke arah orang ramai sehingga menembak beberapa penunjuk perasaan di kepala.

Pejabat hak asasi PBB mengesahkan, sekurang-kurangnya 54 kematian sejak rampasan kuasa biarpun jumlah sebenarnya jauh lebih tinggi, sementara lebih 1,700 individu ditahan.

Parti Liga Demokrasi Kebangsaan (NLD) pimpinan Suu Kyi mengesahkan beberapa pegawai ditahan dalam serbuan semalam.

“Benar pegawai NLD ditahan, namun kami tidak dapat pastikan dengan tepat berapa ramai yang ditahan,” kata pegawai parti itu, Soe Win.

Ahli Parlimen NLD, Sithu Maung menyatakan di Facebooknya, pasukan keselamatan semalam turut menjejaki pegawai maklumat parti itu, U Maung Maung di rumahnya namun tidak menemuinya.

“Saudara U Maung Maung dipukul polis dan tentera. Dia ditahan dan diseksa disebabkan tiada siapa dapat ditahan,” katanya.

Aktivis berpangkalan di Yangon, Maung Saungkha memastikan demonstrasi diselaraskan di beberapa bandar dan wilayah hari ini sebagai sebahagian mogok umum selama dua hari.

“Kami rela mati untuk negara. Situasi sekarang lebih buruk (daripada rejim masa lalu). Oleh itu, adakah kita terus berada dalam keadaan ini atau kita berjuang?.

“Kali ini kita mesti berjuang untuk menang. Kami percaya bahawa berjuang bersama generasi muda akan membawa kita kemenangan,” katanya.

Semalam, media pro kerajaan mengumumkan mana-mana penjawat awam yang terus memboikot pekerjaan akan dipecat segera mulai esok.Junta mendesak bank untuk dibuka semula esok, namun penunjuk perasaan menegaskan mereka akan terus menentang pihak berkuasa untuk tempoh dua hari akan datang. – AFP

See author's posts


MA63: KPM bersikap terbuka, sedia tambah baik pendidikan Sarawak

KUCHING: Kementerian Pendidikan (KPM) mengambil sikap terbuka dan bersedia menambah baik segala aspek pendidikan di Sarawak supaya selari dengan Perjanjian Malaysia 1963 (MA63).

Menteri Pendidikan, Fadhlina Sidek berkata, berikutan itu kementeriannya akan terus menjalankan program pendidikan yang memberi manafaat kepada Sarawak.

“Isu pendidikan di Sarawak menjadi keutamaan KPM terutama yang melibatkan pembangunan sekolah daif di negeri ini.

“Sudah pasti, kita bekerja keras untuk mengutamakan isu-isu pendidikan di Sarawak, seperti yang termaktub di dalam MA63 dan akses pendidikan yang  berkait rapat dangan dengan pembangunan sekolah-sekolah daif di Sarawak,” katanya.

Beliau berkata demikian ketika ditemui media selepas melakukan kunjugan hormat terhadap Premier Sarawak, Datuk Patinggi Tan Sri Abang Johari Tun Openg di Wisma Bapa Malaysia, hari ini.

Selain itu katanya, dalam kunjungan hormat berkenaan, beberapa isu-isu pendidikan di Sarawak turut dibincangkan bersama Abang Johari.

“Dalam pertemuan ini, kami turut membincangkan mengenai pengalaman Sarawak berkaitan peneguhan inisiatif perpaduan dalam negara yang saya fikir juga sangat penting untuk kami terus jadikan ia komitmen bersama termasuk di peringkat nasional yang berkait rapat dengan perpaduan,”katanya.

Sementara itu, Fadhlina memberitahu, Pertandingan Bahas Piala Premier Sarawak kini kembali setelah penganjurannya tertangguh sebelum ini susulan penularan wabak Covid-19.

“Matlamat pertandingan bahas itu adalah bagi memupuk, memperkukuh dan memperkasa bahasa Melayu dalam kalangan pelajar di negeri ini.

“Kita telah bersetuju untuk mewujudkan kembali Pertandingan Bahas Piala Premier Sarawak di Sarawak ini sebagai salah satu penganjuran besar,” katanya.

Katanya, program ini telah mendapat sokongan penuh Abang Johari.

Turut hadir , Menteri Pendidikan, Inovasi dan Pembangunan Bakat Sarawak, Datuk Roland Sagah Wee Inn serta Ketua Pengarah Dewan Bahasa dan Pustaka (DBP), Dr Hazami Jahari.

Oleh NUR AIN OTSMAN

See author's posts


Rabies ragut satu lagi nyawa di Sarawak

KUCHING: Rabies meragut satu lagi nyawa di Sarawak dengan kematian terkini membabitkan seorang lelaki berusia 50 tahun dari Kampung Bumbok di Jalan Batu Kitang pada 10 Mei lalu di Hospital Umum Sarawak.

Datuk Bandar Majlis Bandaraya Kuching Selatan, Dato Wee Hong Seng yang mengesahkan perkara itu berkata kes kematian tersebut sekali gus menjadikan kes kematian melibatkan rabies meningkat kepada 12 orang.

Sehubungan itu, Wee menegaskan bahawa pemilik anjing perlu memastikan haiwan peliharaan mereka tidak berkeliaran di luar bagi membasmi penyakit yang boleh membawa maut tersebut.

”Kami faham bahawa ramai yang amat menyayangi haiwan peliharaan mereka namun kita perlu menjelaskan bahawa operasi bersama yang dijalankan antara pihak berkuasa tempatan (PBT) adalah untuk menangkap anjing liar yang berkeliaran dan tidak mempunyai pemilik di sekitar kawasan bandar Kuching.

”(Namun begitu), ada pihak yang tidak bertanggungjawab menyebarkan mesej menerusi media sosial yang menuduh PBT menceroboh kawasan perumahan untuk menangkap anjing. Kami telah membacanya dan ia adalah tidak benar,” ujarnya.

Beliau berkata demikian ketika ditemui pemberita selepas Majlis Perasmian Bengkel Penambahbaikan Pengurusan Sisa Pepejal yang dirasmikan Timbalan Menteri Utiliti dan Telekomunikasi (utiliti), Datuk Abdul Rahman Junaidi di salah sebuah hotel, di sini, hari ini.

Tegas Wee lagi, orang ramai diingatkan untuk tidak menyebarkan berita palsu menerusi media sosial berkaitan operasi semasa yang dijalankan oleh PBT bagi memastikan ia tidak memberi kesan buruk kepada pihak yang melaksanakan operasi.

”Ia adalah sangat tidak wajar untuk menyebarkan berita palsu yang akan memberi kesan kepada pihak yang melakukan operasi di mana ia juga akan menimbulkan panik dalam kalangan masyarakat.

”Kami (PBT) hanya melakukan apa yang perlu dan operasi ini adalah untuk melindungi dan menyelamatkan nyawa. Jangan biarkan berita palsu yang disebarkan memberi impak buruk kepada orang lain,” tegasnya.

See author's posts


Keenakan kuih tradisional Putu Mayang

Selain adat dan budaya, kuih tradisional masyarakat di negara ini tidak kurang hebatnya diketengahkan ke peringkat antarabangsa yang mana berpotensi menjadi makanan tarikan pelancong malah penggemar kuih tradisional ini sendiri.

Kuih-muih seperti Bongkol, Celorot, Putu Mayang, Penyaram dan sebagainya sering kita saksikan dalam setiap hidangan di dalam majlis keramaian, buka puasa,kenduri, dan juga menjadi salah satu menu jualan di gerai-gerai makan sebagai juadah harian.

Putu Mayang yang merupakan salah satu kuih tradisional di negara ini sinonim dihidang bersama kuahnya.

Meskipun penyediaan Putu Mayang diperbuat daripada bahan seperti tepung beras dan air panas sahaja, namun begitu proses untuk dicalak ke dalam acuan adalah berbeza mengikut cita rasa masing-masing.

Sesudah semua bahan diadun rata ia kemudiannya dimasukkan ke dalam acuan khas, lalu diputar dan kemudian di lingkar menjadi bentuk bulatan dan dikukus dalam beberapa minit.

Cara pembuatannya nampak mudah dan senang namun ia memerlukan kesabaran dan kemahirannya dalam menghasilkannya.

Sementara kuahnya pula secara lazimnya adalah kuah kari dan gula melaka. Untuk bahagian kuah ini ada juga yang gemar putu mayang ini dimakan dengan air pandan iaitu campuran air santan, gula dan pandan sebagai.

Bagi penulis sendiri, putu mayang ini enak di makan semasa suam panas bersama dengan kuah air pandan, ada juga penggemar kuih tradisi ini makan putu mayang bersama dengan gula melaka dan kelapa putih parut.

Walaupun begitu, pada masa kini kita dapat lihat terdapat juga pembuat kuih tradisional ini memvariasikan kuahnya dengan perasa yang lain seperti durian, keladi dan sebagainya.

Rahsia keenakan putu mayang itu terletak pada pembuatan kuahnya yang sememangnya sesuai dengan rasa lemak dan manis.

Oleh JEAKQLEYN YACHOSumber dari google

See author's posts


Ada pihak ‘tumpang semangkuk’ kejayaan parti PBB

MIRI: Pencapaian dan keupayaan parti Pesaka Bumiputera Bersatu (PBB) Sarawak dalam melaksanakan berbagai inisiatif dan dasar untuk terus maju banyak menyaksikan ada pihak lain yang boleh dikatakan sebagai menumpang semangkuk.

Timbalan Ketua Menteri merangkap Timbalan Yang Di-Pertua Parti PBB Sarawak, Datuk Amar Awang Tengah Ali Hasan berkata demikian pada Konvensyen Khas Parti PBB Zon Utara 2020 di sini semalam.

Malah Awang Tengah juga mengingatkan adanya pihak yang mengakui kepimpinan Parti PBB dalam menangani isu cukai dengan Petronas adalah langkah yang bijak (the imposition of sales tax is a very strategic move).

Beliau menegaskan asas-asas teguh yang diletakkan pemimpin terdahulu terus diperjuang dan diperkasakan sejajar dengan komitmen tinggi mengutamakan rakyat dan mengembalikan hak-hak Sarawak.

Dalam sistem politik demokrasi, pemimpin tidak akan dapat membantu jika rakyat tidak menyokong mereka, katanya.

“Jika pemimpin hilang kuasa, kita juga akan kehilangan kuasa. Jika pemimpin menang, kita semua juga akan menang. Kuasa ialah kemenangan,” jelasnya.

Konvensyen ini diadakan khas untuk kawasan Utara Sarawak, manakala tiga lagi konvensyen seterusnya akan diadakan di Sibu, Betong dan Kuching.

Disebabkan oleh pandemik Covid-19 dan Prosedur Operasi Standard (SOP), Parti PBB sebagai tulang belakang Gabungan Parti Sarawak (GPS) memilih untuk mengadakan empat konvensyen mini berbanding mengadakan konvensyen umum yang besar di Kuching seperti yang biasa diadakan, tegas beliau.

Malah disebabkan oleh Perintah Kawalan Pergerakan Pemulihan (RMCO), penganjur hanya dibenar menggunakan 50 peratus daripada kapasiti dewan, katanya dan menegaskan, oleh yang demikian, delegasi yang hadir adalah seramai 900 orang sahaja.

Menyentuh lanjut beliau menegaskan, rakyat Sarawak harus sedar yang benar-benar dapat memperjuangkan kepentingan rakyat ialah parti PBB dan parti-parti dalam GPS.

Konvensyen Zon Utara itu dirasmikan oleh Yang Di-Pertua Parti PBB merangkap Ketua Menteri Sarawak, Datuk Patinggi Abang Johari Tun Abang Haji Openg dan dihadiri pemimpin-pemimpin kanan Parti PBB, pemimpin Parti Komponen GPS dan veteran parti PBB yang sentiasa setia dengan perjuangan parti PBB.

Oleh Adeng Edrus

See author's posts


Komited pelihara keselesaan rakyat

PADAWAN: Kerajaan Negeri terus komited dalam meninjau kehidupan rakyat bagi memastikan keselesaan rakyat sentiasa terpelihara.

Menteri Muda Pengangkutan Sarawak, Datuk Jerin Susil meneruskan program tiniauan mesra atau ‘walkabout’ bagi mendekati komuniti Bidayuh Pebiya di Padawan, baru-baru ini“Program ini diadakan bagi memantau lapan Projek Transformasi Luar Bandar (RTP) yang telah dilaksanakan serta diluluskan bagi tahun 2017 hingga 2021 dengan yang bernilai RM980,000.

“Dalam program tersebut juga saya turut menyampaikan cek Projek Kecil Luar Bandar (MRP) bagi tahun 2020 berjumlah RM135,000 kepada beberapa kampung dan persatuan di Padawan” maklumnya,Selain itu. Jerip memaklumkan terdapat lapan buah projek RTP yang telah diluluskan dan dilaksanakan bagi kawasan Pebiya di bawah dana RTP Dewan Undangan Negeri (DUN) Mambong“Antara proiek RTP yang telah diluluskan dan dilaksanakan bagi kawasan Pebiva. Padawan di bawah Dana RTP DUN Mambong adalah seperti pusat pengumpulan sampah Berpusat yang melibatkan 12 kampung di kawasan Biya yang masih dalam proses teknikal dan pengurusan di bawah. Mailis Perbandaran Padawan (MPP), Bina Baharu Culvert iaitu tempat letak kereta Kampung Biva Assum. Padawan yang telah siap dilaksanakan oleh pihak iabatan Keria Raya (JKR).

“Selain itu, projek naik taraf balai raya Kampung Biva Assum. Padawan yang telah siap. sepenuhnya, bina bahay part tertutup di perkarangan balai raya Kampung Biva Assum. Padawan, menaik taraf tempat letak kereta balai raya Kampung Biva Assum. Padawan naik taraf jalan dalam Kampung Biya Kiding. Padawan, bina baharu laluan pejalan kaki dan tempat letak kereta dan naik taraf Gereja St. Monica, Kampung Biva Kakas. Padawan,” jelasnya.

Sementara itu, beliau turut menyerahkan MRP kepada sembilan buah kampung iaitu Jawatankuasa Kemajuan dan Keselamatan Kampung (JKKK) Kampung Biva Kiding. JKKK Kampung Biya Kakas, JKKK Kampung Biva Assum, Biro Belia Kampung Bixa Sepit. JKKK Kampung Appah Sadir. ST. Bernard Anglican Chapel, Kampung Annah Sadic JKKK Kampung Pain Bojong. Persatuan Ibu Bapa dan Guru (PIBG) Sekolah Kebangsaan Pangkalan Ampat dan Saint Philip’s Parish.

Oleh RYNNA SHA’ERRA

See author's posts


Bengkel di Bekenu diserbu orang ramai

ADUM LIU

BEKENU : Bengkel kenderaan yang dibenarkan beroperasi pada Selasa dan
Khamis semasa penguatkuasaan Perintah Kawalan Pergerakan (PKP) didapati diserbu
orang ramai di sini semalam.

Tinjauan rambang di beberapa bengkel di sini mendapati ramai orang
berkunjung ke bengkel berkenaan untuk membaik pulih dan servis kenderaan
masing-masing.

Menurut seorang penduduk Rumah Panjang Seloi yang enggan disebutkan nama
berkata, hanya Selasa dan Khamis sahaja peluang yang ada untuk membaiki
kenderaan pada PKP ini.

Katanya, Selasa lepas beliau tidak berkesempatan untuk membaiki kenderaan
kerana terlalu banyak kenderaan untuk tujuan sama.

Di sini terdapat tujuh bengkel kenderaan dan pada Selasa lepas telah
dipenuhi dengan kenderaan.

Sungguhpun kedudukan rumah panjangnya ke sini sekitar 30 kilometer, semalam
beliau bersyukur kerana dapat datang awal untuk membaiki kenderaannya, katanya.

Utusan Sarawak difahamkan bengkel kenderaan di pekan Batu Niah dan Sepupok
turut mengalamai keadaan serupa. Antara kenderaan yang banyak berkunjung ke
bengkel berkenaan adalah jenis pancuan empat roda dan lori.

Kenderaan pancuan empat roda dan lori kebanyakannya dari rumah panjang
kerana kenderaan itu penting untuk kerja mengangkut buah kelapa sawit.

Turut didapati adalah motosikal dan pelbagai mesin seperti mesin pemotong
rumah, pemotong kayu, pam air dan penjana elektrik.

See author's posts


Siapa Ahli Parlimen PBB mahu undur?

SEKURANG-kurangnya sudah dua kali Premier Sarawak, Datuk Patinggi Tan Sri Abang Johari Tun Openg secara terbuka menyebut beberapa Ahli Parlimen ada menyatakan hasrat untuk mengundur diri.

Kali pertama selepas beliau merasmikan sidang perwakilan tiga tahun sekali Parti Rakyat Sarawak (PRS) di Sibu, April lalu. Terbaharu selepas mempengerusikan mesyuarat Majlis Kerja Tertinggi Parti Pesaka Bumiputera Bersatu (PBB) di Kuching, Sabtu lalu.

Bagi kedua-dua ungkapan itu, Abang Johari lebih menjurus kepada Ahli Parlimen yang mewakili PBB, parti teras Gabungan Parti Sarawak (GPS).

Bagaimanapun, Abang Johari yang juga Pengerusi GPS dan Presiden PBB tidak mendedahkan jumlah sebenar Ahli Parlimen yang tidak mahu lagi bertanding pada Pilihan Raya Umum ke-15 (PRU-15) nanti.

Apakah dalam tempoh empat bulan sejak April hingga Sabtu lalu, jumlah Ahli Parlimen yang mahu undur diri, sudah bertambah?

Malah, belum diketahui lagi sama ada Ahli Parlimen terbabit ada menemui Abang Johari secara bersemuka untuk menyatakan hasrat supaya tidak lagi dicalonkan pada PRU-15 nanti.

Secara umumnya, jika berdasarkan karenah ahli politik selama ini, lazimnya apabila ‘digertak’ wartawan, ahli politik antara lain akan menyatakan: “Saya serah pada pucuk pimpinan untuk menentukan,” “jika rakyat masih mahukan saya, saya sedia bertanding lagi.”. Ia merupakan jawapan selamat tetapi nadanya masih seperti lagu penyanyi Zaiton Sameon – ‘Menaruh Harapan’ dan ‘Menadah Impian’.

Di mana-mana negeri di Malaysia ini, ahli politik memang suka ‘membebankan’ pimpinan tertinggi parti masing-masing untuk memikirkan, walaupun sesetengahnya sudah uzur, dah terlalu lama jadi wakil rakyat tapi dah kurang efektif, masih juga mahu kekal. Hayatilah lagu ‘Time to say goodbye’ nyanyian Andrea Bocelli.

Amat jarang ada kenyataan berbunyi: “Saya undur untuk beri peluang pada orang muda” seperti mana situasi mereka apabila mula diberi peluang sebagai calon dahulu.

Satu lagi karenah orang politik ialah suka sangat menjaja nama rakyat. ‘Biar rakyat menentukan’. Memang betul rakyat yang menentukan melalui peti undi, tetapi sebagai calon ditentukan oleh pucuk pimpinan parti terlebih dahulu hatta parti pembangkang sekalipun.

Lainlah kalau nak jadi calon Bebas, baru betul ‘biar rakyat menentukan’ – lawan tetap lawan tetapi akhirnya ‘rakyat boleh menghilangkan deposit dia’.

Sudah semestinya pucuk pimpinan parti membuat keputusan memilih seseorang calon berdasarkan maklum balas rakyat di kawasan.

Di zaman ‘tik tok’ dan internet sekarang, rakyat tahu apa yang wakil rakyat mereka lakukan bukan sahaja sejak kebelakangan ini apabila dah dekat PRU-15, malah sejak selepas menang PRU14 2018 lagi.

Apapun, sehingga kini, belum ada pengesahan secara rasmi siapakah dalam kalangan 13 Ahli Parlimen mewakili PBB tidak lagi mempertahankan kerusi pada PRU-15.

Senarai Ahli Parlimen PBB adalah seperti berikut:

1. Datuk Sri Wan Junaidi Tuanku Jaafar, 77, (Santubong) yang juga Menteri di Jabatan Perdana Menteri (Parlimen dan Undang-Undang).  Menjadi Ahli Parlimen sejak 1990.

2. Datuk Sri Rohani Abdul Karim, 67 (Batang Lupar) adalah Penasihat Khas kepada Premier Sarawak. Menjadi Ahli Parlimen sejak 1990.

3. Datuk Henry Sum Agong, 76 (Lawas) yang juga Timbalan Menteri Pengangkutan. Menjadi Ahli Parlimen sejak 1999.

4. Datuk Sri Alexander Nanta Linggi, 64, (Kapit) yang juga Menteri Perdagangan Dalam Negeri dan Hal Ehwal Pengguna, menjadi Ahli Parlimen sejak 1999.

5. Datuk Sri Fadillah Yusof, 60 (Petra Jaya), yang juga Menteri Kanan Kerja Raya, sudah menjadi Ahli Parlimen sejak Mac 2004.

6. Datuk Hasbi Habibollah, 59, (Limbang), Timbalan Menteri Pembangunan Luar Bandar, menjadi Ahli Parlimen sejak Mac 2008.

7. Datuk Sri Nancy Shukri, 61 (Batang Sadong) yang juga Menteri Pelancongan, Seni dan Budaya. Menjadi Ahli Parlimen sejak 2008.

8. Datuk Rubiah Wang, 54 (Kota Samarahan) yang juga Pengerusi Lembaga Pengarah Kraftangan Malaysia. Menjadi Ahli Parlimen sejak 2013.

9. Datuk Robert Lawson Chuat, 64 (Betong) mula dipilih sebagai Ahli Dewan Undangan Negeri kawasan Bukit Saban pada 2006, dan buat kali pertama bertanding kerusi Parlimen Betong pada PRU 2018.

10. Yusuf Abdul Wahab, 58 (Tanjong Manis) adalah Pengerusi Lembaga Pembangunan Industri Pembinaan. Kali pertama bertanding kerusi Parlimen Tanjong Manis pada 2018.

11. Ahmad Johnie Zawawi, 59 (Igan) dilantik Pengerusi bukan eksekutif Indah Water sejak 2020. Kali pertama bertanding kerusi Parlimen Igan pada 2018.

12. Datuk Hanifah Hajar Taib, 50 (Mukah), Timbalan Menteri di Jabatan Perdana Menteri (Hal Ehwal Sabah dan Sarawak). Menjadi Ahli Parlimen Mukah sejak 2018

13. Lukanisman Awang Sauni, 40. Ketika pertama kali bertanding kerusi Parlimen Sibuti pada 2018, adalah calon muka baharu paling muda di Sarawak ketika itu, berusia 36 tahun.

Kita sama-sama tunggu dan lihat perkembangan selepas ini. Apakah masih mendendangkan lagu Zaiton Sameon atau Andrea Bocelli.

* Penulis adalah Penasihat Editorial Eksekutif Utusan Sarawak

See author's posts


Kerajaan bina 3,000 unit rumah

KUCHING: Kerajaan Sarawak akan membina 3,000 unit rumah berharga bawah RM300,000 dalam tempoh setahun, kata Ketua Menteri Datuk Patinggi Tan Sri Abang Johari Tun Openg.

Menurutnya, ia melibatkan kos RM30 juta dengan tahun ini, kerajaan telah memperuntukkan sebanyak RM10 juta dengan kemungkinan peningkatan peruntukkan bergantung kepada pemohonan.

“Inilah satu-satunya cara kita untuk membantu golongan B40 dan M40 yang satu lagi mereka tidak perlu membayar balik dan ia akan diuruskan hanya me- lalui Mutiara Mortgage kerana kerajaan akan memperuntukkan peruntukkan tersebut kepada Mutiara Mortgage. Jika pemohon hendak membeli rumah mereka memohon pembiayaan dari Mutiara Mortgage secara automatik RM10,000 akan dimasukan ke dalam akaunnya sebagai deposit,” katanya.

Ketua Menteri berkata demikian pada sidang media selepas Majlis Perasmian Skim Bantuan Deposit Perumahan (HDAS) Serta Program Rumah Spektra Mutiara di sebuah hotel terkemuka di sini, semalam.

Sementara itu, berkenaan Pelaksanaan Skim Bantuan Deposit Perumahan (HDAS) yang diumumkan pada tahun lalu, menurut Abang Jo adalah salah satu inisiatif yang ditawarkan kepada golongan B40 dan M40 di Sarawak untuk membantu pemilikan kediaman sendiri.

Jelasnya, melalui skim khas ini Kerajaan Sarawak akan menya- lurkan bantuan deposit seba- nyak 10 peratus atau maksimum RM10,000 untuk deposit pembelian rumah mampu milik kepada pembeli rumah pertama.

Katanya, skim ini adalah yang julung kali diperkenalkan di negara ini untuk membantu rakyat kita dalam golongan yang berpenda- patan rendah.

“Pertama ia akan membantu masyarakat golongan B40 dan M40 untuk membeli rumah ke- tika mereka masih muda kerana selalunya masalah mereka ialah tidak dapat membayar duit pendahuluan (deposit) kerana tidak cukup simpanan.

“Dengan adanya bantuan RM10,000 dari kerajaan ini, mereka dapat membeli rumah ketika masih muda lagi dan kalau mereka dapat membeli rumah di waktu muda, pembayaran baliknya akan panjang lebih kurang antara 25 tahun hingga 30 tahun mengikut umur mereka. Dan ini akan membolehkan mereka untuk membayar installment dengan harga yang murah dengan itu pembayaran balik mereka akan bertambah dan dari sudut harta asset mereka sudah mempunyai asset rumah dan harga rumah selalunya akan meningkat dengan itu kita dapat menurunkan kadar kemiskinan pada masyarakat di bandar dan luar bandar,” katanya.

Katanya, berhubung pembeli rumah menerusi HDAS, beliau memberitahu mereka yang hendak membeli rumah menerusi HDAS ini, rumah tersebut hendaklah melibatkan rumah yang dibangunkan oleh Kerajaan Sarawak menerusi sektor swasta yang berdaftar dengan MUTIARA.

“Mutiara Mortgage ini akan digunakan untuk membeli rumah sama ada oleh Jabatan Tanah dan Survei, Perbadanan Pembangunan Perumahan (HDC) atau sektor swasta, tetapi yang penting mereka mesti berdaftar dengan MUTIARA,” tegasnya.

Oleh JEAKQLEYN YACHO

See author's posts


Fernandes inspirasi Man United

OLE Gunnar Solskjaer berkata, Bruno Fernandes telah membawa mentaliti kemenangan kepada Manchester United setelah dua gol kemenangan beliau mengilhami kemenangan 3-0 yang mengagumkan di Brighton semalam.

Gembira dengan persembahan Fernandes yang mempesona, United menghasilkan salah satu persembahan terbaik mereka musim ini di Stadium Amex.

Mason Greenwood membuka jaringan pada awal babak pertama dan Fernandes menggandakan kelebihan sebelum rehat.

Fernandes menjaringkan gol lagi selepas separuh masa dengan voli yang baik ketika United naik di atas Wolves menerusi perbezaan gol untuk menduduki tempat kelima dalam Liga Perdana Inggeris.

“Bruno telah datang dan beliau amat hebat. Dia telah membawa mentaliti kemenangan itu, bahawa 99 peratus tidak cukup baik. Ia harus 100 peratus,” kata Solskjaer.

“Saya mempunyai lebih daripada satu pengubah perlawanan. Gol ketiga adalah gol berpasukan yang hebat. Untuk melihat begitu banyak pemain berlari ke depan untuk menjaringkan gol itu adalah hebat. Penyudah hebat oleh Bruno.”

Pasukan Solskjaer ketinggalan dua mata di belakang Chelsea di tempat keempat, yang bermain menentang West Ham pada hari Khamis.

Dengan tempat kelima mengesahkan tempat kelayakan ke Liga Juara-Juara UEFA jika penggantungan Eropah, Manchester City di tempat kedua dikekalkan, United berada dalam kedudukan yang baik untuk kembali ke pertandingan kelab elit Eropah itu.

Sekiranya mereka berjaya melakukannya, United harus berterima kasih kepada Fernandes, yang telah menjaringkan enam gol sejak tiba dari Sporting Lisbon pada bulan Januari.

Peranan pemain tengah Portugal itu dalam merevitalisasi United tidak boleh dipandang rendah.

Mereka terperosok dalam kemerosotan besar sebelum menandatangani Fernandes, tetapi kini telah mengharungi 15 perlawanan tanpa kalah dalam semua pertandingan, termasuk tiga kemenangan berturut-turut.

“Ia amat menarik untuk melihat mereka apabila anda melihat mereka mengekspresikan diri mereka seperti itu,” kata Solskjaer.

“Keyakinan datang daripada persembahan. Mereka bekerja keras semasa ‘lockdown’ dan kami tahu banyak perkara yang menjadi pertaruhan.

“Saya tidak peduli untuk membuat kenyataan, saya tahu kami pasukan yang bagus.”

United juga kelihatan lebih mantap di bahagian belakang dengan tidak melepaskan gol dalam lapan daripada 13 perlawanan liga terakhir mereka.

Dengan baki perlawanan mereka merangkumi permainan menentang Bournemouth, Aston Villa dan West Ham, pasukan Solskjaer boleh menikmati akhir musim yang tidak dapat dilupakan dalam kempen ini kerana mereka juga mengejar kejayaan dalam Piala FA dan Liga Europa. – AFP

See author's posts


Segerakan autonomi pendidikan, kesihatan untuk Sarawak

KUCHING: Setiausaha Agung Parti Rakyat Bersatu Sarawak (SUPP) Datuk Sebastian Ting mencadangkan agar kerajaan Sarawak menyegerakan permintaan untuk diberikan kuasa autonomi dalam sektor pendidikan dan kesihatan dari Kerajaan Persekutuan dalam usaha memastikan pelaksanaan dan pembangunan itu diuruskan lebih cekap di negeri ini.

Katanya, ini wajar dan bagi mengelakkan Kerajaan Persekutuan membuat perubahan drastik atau dasar yang tidak sesuai dengan keperluan rakyat Sarawak.

“Dalam bidang pendidikan, dasar pusingan U berterusan Kerajaan Persekutuan pada masa lalu, atau beberapa keputusan ironis, seperti dasar kasut hitam dan kasut putih, telah menyusahkan ramai pelajar dan ibu bapa.

“Dasar kerajaan Sarawak yang menekankan bahasa Inggeris tidak mendapat perhatian Kerajaan Persekutuan dan Kementerian Pendidikan,” katanya.

Beliau berkata demikian susulan sokongan padu kepada Premier Sarawak Datuk Patinggi Tan Sri Abang Johari Tun Openg menerusi temu bual eksklusif beliau dengan “The Edge” baru-baru ini.

Ting berkata, kerajaan Sarawak mesti membina sekolah antarabangsa dengan bahasa Inggeris sebagai bahasa pengantaraan utama untuk menggalakkan pembangunan pendidikan Inggeris.

Katanya, amat mengejutkan apabila mengetahui Kementerian Pendidikan menghantar guru bermasalah dari Semenanjung Malaysia ke Sarawak.

“Ini sama dengan memandang rendah keperluan pendidikan Sarawak dan amat tidak adil. Rakyat Sarawak sudah cukup dengan dasar pendidikan Persekutuan dan kelayakan guru yang berulang.

“Sudah tiba masanya Kerajaan Persekutuan mewakilkan pentadbiran pendidikan kepada Sarawak supaya kerajaan Sarawak boleh memutuskan pelan pembangunan pendidikannya sendiri yang sesuai untuk Sarawak,” katanya.

Sarawak, kata beliau sedang giat membangunkan tenaga hijau dan bidang ekonomi baharu, yang memerlukan lebih ramai pekerja mahir dan profesional.

Oleh itu, katanya, pendidikan sains, teknologi, kejuruteraan dan matematik (STEM) adalah sangat penting, dan tidak perlu ada perubahan dan perubahan dasar yang mempengaruhi pelajar untuk menerima pendidikan yang lebih sesuai dengan keperluan moden.

Dalam bidang kesihatan, kata Ting, Timbalan Premier Sarawak yang juga Menteri Kesihatan Awam, Perumahan dan Kerajaan Tempatan, Dato Sri Dr Sim Kui Hian berulang kali menegaskan bahawa dasar Kementerian Kesihatan tidak sesuai untuk Sarawak kerana keadaan geografinya.

Keadaan dan taburan penduduk berbeza dengan Semenanjung.

Beliau berkata hampir setiap negeri di Malaysia mempunyai hospital dan doktor pakar.

Berbeza dengan keadaan di Sarawak yang mempunyai saiz hampir sama dengan seluruh Semenanjung, hanya mempunyai Hospital Umum Sarawak yang terletak di Kuching dan wilayah lain juga kekurangan doktor pakar atau kakitangan perubatan jelas tidak mencukupi.

“Rakyat di Semenanjung boleh mendapatkan rawatan perubatan dengan mudah dan senang, rakyat Sarawak terpaksa melakukan perjalanan dari Miri ke Kuching untuk menerima rawatan yang lebih baik dan menyeluruh,” katanya.

Beliau berkata Sarawak amat memerlukan pusat kanser supaya pesakit kanser tempatan mendapat rawatan yang lebih baik tanpa pergi ke Semenanjung.

“Ini adalah masalah yang Kerajaan Persekutuan dan Kementerian Kesihatan sepatutnya sedar sejak dahulu lagi.

“Kerajaan Persekutuan berkali-kali menangguhkan projek atas alasan bajet tidak mencukupi. Mujurlah Abang Johari memberi perhatian terhadap isu ini dan berjanji kerajaan Sarawak akan menerajui pembiayaan pembinaan pusat kanser,” katanya.

Oleh Connie Chieng

See author's posts


Tradisi agih bubur pedas dan bubur caca diteruskan

BERGOTONG-ROYONG memasak bubur pedas.

Setiap kali muncul Ramadan, ahli jawatankuasa Program Kejiranan Mesra Kampung No. 5 di Kuching sudah awal-awal merangka program bagi meneruskan tradisi agihan Bubur Pedas dan Bubur Cha-Cha di sekitar kampung berkenaan.

Selain untuk menyantuni orang ramai, khasnya penduduk kampung, program ini juga bertujuan merapatkan lagi silaturahim dalam kalangan pihak penganjur serta meneruskan tradisi gotong-royong bagi menjayakan pelbagai program.

Untuk tahun ini, program tersebut telah diadakan pada 17 April lalu di pekarangan Surau Nurul Islam dan dijayakan dengan kerjasama ahli-ahli Kawasan Rukun Tetangga (KRT) Sungai Lajim dan Ahli Jawatankuasa Surau Nurul Islam.

Seawal 9:00 pagi lagi semua ahli jawatankuasa dan penduduk kampung yang terlibat sudah siap sedia dengan tugasan masing-masing untuk memproses bahan-bahan masakan.

Menurut Pengerusi KRT merangkap Setiausaha Surau, Cikgu Ishak Bujang, kerja-kerja memasak berjalan lancar dan beliau bersyukur kerana semua ahli memberi kerjasama sepenuhnya untuk menjayakan program berkenaan.

“Semangat perpaduan dan sikap kerjasama antara ahli jawatankuasa dan penduduk kampung jelas dirasai serta ditunjukkan semasa program yang dijalankan.  Inilah yang mendorong pihak kami untuk meneruskan tradisi ini setiap kali Ramadan,” kata beliau.

Program berkenaan juga dimeriahkan lagi dengan sumbangan bakul makanan kepada golongan asnaf di kampung berkenaan.

“Sumbangan ini diharap sedikit sebanyak dapat membantu meringankan beban golongan sasaran menempuhi Ramadan ini,” kata Ishak.

Sementara itu, majlis turut dihadiri  oleh  Timbalan Pengarah, Jabatan Perkhidmatan Komuniti (COS) DBKU Rudzaimeir Malek dan Pegawai Penyelaras DBKU N8 Satok,  Elizabeth Nawie.

Kemeriahan lebih terasa pada akhir program dengan  agihan bubur pedas dan bubur cha cha  kepada penduduk kampung.

See author's posts


Kehadiran Toh Puan Ragad menarik perhatian

KUCHING: Kehadiran isteri Yang di-Pertua Negeri, Toh Puan Ragad Kurdi Taib yang mengundi sempena Pilihan Raya Umum ke-15 (PRU-15) menarik perhatian orang ramai.

Beliau hadir pada 1.26 tengah hari di pusat mengundi Sekolah Menengah Kebangsaan (SMK) Tun Abang Haji Openg di sini, bagi kerusi Parlimen Santubong.

Enam anggota polis kelihatan mengiringi beliau ke saluran mengundi dua di pusat itu.

Ragad kemudian keluar dari pusat mengundi pada jam 1.30 tengah hari sambil tersenyum dan melambai kepada pengundi lain yang masih beratur.

Setakat 12 tengah hari ini 550 pengundi hadir mengundi di pusat mengundi itu.

Oleh SHAHRUL QAIZAT dan MOHD NEENATUL AIZAL

See author's posts